Жавлон Жовлиевнинг «Қўрқма» романи ҳақида 10+1...\n09.11.2021 15:18 0 3526\nЖавлон Жовлиевнинг «Қўрқма» романини биринчи ўқиган китобхон, роман ҳақида ёзувчи тан олган танқид, асарнинг фильм қилинишига муаллифнинг муносабати ва «Қўрқма»дан кейинги ёзиладиган роман ҳақида илк бора батафсил «Xabar.uz»да сўз боради.\nЖАВЛОН ЖОВЛИЕВ – 1991 йил, 24 июлда Қашқадарё вилояти Қамаши туманида туғилган.\n2010-2014 йиллар Ўзбекистон Давлат санъат ва маданият институтининг «Санъатшунослик-журналистикаси» бўлимида таҳсил олган.\nБиринчи китоби 2019 йилда «Икки қалб учрашуви» номи билан чоп этилган. Ҳикоялари рус, инглиз, турк ва қардош тилларга таржима қилинган.\nЁш ёзувчини илк бор кенг китобхонлар даврасида машҳур қилган «Бухоро, Бухоро...», «Лобар, Лобар, Лобарим менинг» каби ҳикояларидир.\n«Қўрқма» романи ҳақида:\nРоман 2020 йилнинг август ойида ёзиб, тугалланди.\nРоман 2021 йилнинг февраль ойида «Asaxiy Books» компаниясида 3 минг нусхада нашрдан чиқди ва 21 кунда сотиб бўлинди.\nРоман ўзбек замонавий адабиётининг бестселлерига айланди.\nРоманнинг иккинчи нашри 2 минг нусхада чоп этилди.\nРоман 2021 йилнинг май ойида Афғонистоннинг «Олтин қалам» мукофотига сазовор бўлди.\nШу йили роман муаллифи Ёзувчилар Уюшмасига аъзо бўлди.\n«Қўрқма» романи учун Жавлон Жовлиевга «Таҳсин» мукофоти берилди.\nЁшлар ишлари агентлиги китобнинг вилоятлар бўйлаб тақдимотини ўтказиб берди.\nҚашқадарёда бўлиб ўтган Ёшлар фестивалида вилоят ҳокими томонидан 30 миллион сўмлик сертификат топширилди.\nЖавлон Жовлиев Ўзбекистон Республикаси Президенти томонидан «Келажак бунёдкори» Давлат мукофоти билан тақдирланди.\n– Ассалому алайкум! Сиз ва сизнинг «Қўрқма» романингиз бугун «Xabar.uz» сайтининг «110 метр баландликда» лойиҳаси меҳмони.\n– Валлайкум ассалом, раҳмат!\n– «Қўрқма» романи юзасидан жуда ҳам кўп суҳбатлар, фикр-мулоҳазалар бўлди ва ҳаммаси ўзига хос, ҳаммаси ўзига хос талқинда. Лекин бизнинг бугунги суҳбатимиз мақсади ва ўзига хослиги шундан иборат бўладики, «Қўрқма» романига «10+1 факт» услубиятида ёндашамиз. Яъни, биз романга 10 та факт ва бонус битта қўшилган факт талқинида нигоҳ ташлаймиз, шу ракурсда суҳбатни олиб борамиз.\n– Роман ғояси қандай туғилганди ва қанча муддатда ёзилди?\n– Роман ғояси талабалик пайтимда туғилган. Бу романдаги асосий қаҳрамонлар – талабалар. Ўзим талаба бўлган пайтимда, Германияда ўқиган талабалар ҳақида эшитиб қолганман. Айнан қаерда десак, ўзим таҳсил олган бугунги Ўзбекистон Давлат санъат ва маданият институтининг «Талабалар ётоқхонаси»да. Айнан ўша жойдаги муҳит, одамлар, ўқишга бўлган интилиш, талабалар кўзидаги кўп мудроқлик, умидсизлик ва катта-катта ғояларни кўпинча йўқлиги, таълимдаги муаммолар китобни ёзишимга менга катта туртки бўлган. Ўша куни, бу асар ғоясини ёзиш фикри келган кун бир дақиқа ҳам ухлолмаганман. Чунки, хаёлимда ўша талабалар ва ўзимга бўлган саволлар: «Мен ўзим нимага интилаяпман? Ўзимни камчиликларим?» Аввало, бу роман ўзимга савол нуқтаи назаридан ёзилган.\nРоман 2016 йилларда маълумот, ахборот йиғиш, тарихий ҳужжатларни ўрганиш билан бошланди ва 2020 йилда, 4 йил давомида ёзиб, тугатилган.\n– Ёзувчини ён дафтарчаси бўлади. Романни илк сатрлари ўша ён дафтарчага тушган жойлари бордир, балки. Бу балки кўпчиликка сир жиҳатдир. Шу ҳақида?...\n– Албатта, илк, биринчи қораламалар бўлади. Қораламаларни сиз энг яқин турган нарсага ёзиб қолдирасиз. Чўлпон ўзининг папирослари қутисига ёзиб қолдирган. Менда эса ётоқхонада ўзимни бир ён дафтарчам бўларди. Унда ҳар хил нарсалар қораланиб, тартиб билан тузилмаган эди. Ва худди ўша ён дафтарчага романни илк саҳифалари ёзилган. Кейинчалик, қайта-қайта ўчирилиб, қайта-қайта сайқалланиб, сақланган. Энг муҳими, роман менинг кичкинагина, митти нетбукимда ёзилган. Жуда эски эди, лекин жуда қадрдон. Нетбукни 2011 йил сотиб олганман. Шундан бери ҳозиргача уни авайлаб, асрайман.\n– Роман қаерларда ёзилди?\n– Ёш ёзувчилар учун доим жой масаласи муаммо бўлади. Чунки, бу роман ҳам ётоқхонада ўз умрини бошланган бўлса, кейинчалик, турли хил ижарахоналарга кўчиб ўтди. 9 қаватли «Оилавий ётоқхона»нинг 8-қаватида истиқомат қилар эканман, унинг кичик бир бўлмаси бўлиб, романнинг катта қисми ўша кичкинагина бўлмада ёзилди. Ўша пайтда тартибсизроқ ҳолдаги бўлма эди, лекин ўша жой тинч эди. Ўша ерда романнинг катта қисми – асосий қисмини ёздим. Пандемия пайтида қишлоққа йўл олдим ва романни охирги нуқтаси Қашқадарё бўйларида, туғилиб ўсган қишлоғимда қўйилди.\nЖараёнлар жуда қизиқ бўлган. Йўлларда ҳам ҳатто, ёзишдан ўзимни тўхтата олмаганман. Нетбук кичкина бўлганлиги сабабли жой танламайди. Шундай ҳолат бўлганки, бир куни мен тамаддихонда ҳам ёзишга тутиниб, буткул киришиб кетдим. 5-6 соат тинмай ёзиб, ишладим ва ўша куни қаттиқ шамоллаб қолганимни ҳам эслайман. Чунки, жуда совуқ ўтиб кетганди.\nАввало, ёзувчи учун бир тинч, иссиқ жой жуда муҳим. Чунки, хаёллари жамланиши керак. Хаёлни чалғитадиган ҳар хил нарсалар бўлмаслиги зарур. Ташқарида ҳаёт гуриллайди, лекин сиз умрингизда кўрмаган тақдирлар билан яшашга маҳкумсиз. Кичкинагина хоналарда катта ҳаётга чиқадиган қаҳрамонлар яратилади. Кичкинагина бўлмалардан сизнинг қаҳрамонларингиз бутун дунёга тарқалади.\n9 қаватли ётоқхонанинг 8-қаватида яшасам, эрта тонгдан ёзишни бошлардим, бу жараён то оқшом 22:00гача давом этар, таҳрирлар билан тунгги соат 2:00 гача чўзилиб кетарди. Фақат ёзаётган қаҳрамонларингизни ўйлайверсангиз, тушингиз ҳам, ўнг ҳаётингиз ҳам худди шуларга айланиб қолади. Улар атрофингизда юргандек бўлади. У пайт оила қурмагандим, ўзим ёлғиз турардим. Дераза ёнига чиққанимда, худди ўша талабалар тургандек бўлаверарди хаёлимда. Атрофимни ўраб олгандек, умидсиз пайтингизда, бу белгилар, фикрлар сизга умид бағишлайди. Яъни, қайта-қайта ишлашга, қийинчиликлардан қўрқмасликка, сиз ёзаётган нарслар кимгадир кераклигини билдириб туради.\nЧунки ўша талабалар ватан учун, миллат учун жон бериб, шунчаки унутилиб кетишга арзимайдиган қаҳрамонлар. Уларни эслаб, ёд этишимиз, жуда-жуда муҳим. Биринчи сезгим – уларни руҳи шод бўлганлигини англаганман. Энг муҳими, улар доим кўз олдимда эди. Ёзолмаётган, қийналаётган лаҳзалар, хато қиласиз қатор-қатор... Тушкунликка тушиб қолган шундай пайтларингиз ўша қаҳрамонлар сизга шивирлаб тургандек, сокин бир мусиқа чалиб тургандек ёки ўзининг дардини айтиб тургандек гавдаланади. Бу куч ва ишонч беради.\nМен ҳар сафар бирор жойдан кўчаётганимда, ёзув столимда катта бир ҳислар қолиб кетаётганини ҳис қилиб тураман. Бир турк ёзувчисининг «Уйлар бу – жой эмас, уйлар туйғулардир!», деган фикри бор. Яъни, ҳар бир уйда инсонни туйғулари қолиб кетади. Фарзандини илк қадами, болалиги... У уйдан кетиши мумкин, лекин айнан туйғулари шу жойда қолиб кетади. Роман руҳияти ҳам ётоқхона, ижара уйлар ва қишлоқлардан кечиб, аралаш туйғулар билан яралган.\n– Романни илк бор ўқиган китобхон?\n– Гоголь ўз асарларини ўқишга илк бора хонасида ишлайдиган фаррошлар, атрофидаги оддий одамларга бериб кўрган. Ёзувчини унинг асарини бу қатлам қандай қабул қилишлари қизиқтирган. Кейинчалик, асарини дўсти ва зиёлиларга илиниб, уларнинг ҳам мулоҳазаларига қулоқ тутган. Романимни илк ўқиганлар – менинг яқин дўстларим. Мен шундай ўйлайманки, бу роман ёзилишини қўя туринг, уни ўқишни ўзи ҳам катта бир меҳнат. Ҳали қўлёзма, ҳали муваффақияти таъминланмаган бир нарса. Асарни илк ўқувчисига берар экансиз, бу унга малол келмаслиги ҳақида ҳам масъулиятли ўйловда бўласиз. Ва энг биринчи ўқувчи сизга ишонч ҳам беради. Энг биринчи ўқувчини гапи сизни синдириб ҳам юбориши ҳам мумкин. Мен бу борада кўп ўйлаб, романни биринчи бор ўқишга шоир дўстимиз Нажмиддин Эрматовга юбордим. «Қўрқма» илк вариантини илк бор ўқиган китобхон шу инсон бўлади. Дўстим китобни бир ҳафтада ўқиб тугатганидан сўнг, биз у билан бир манзилга отланганимиз сабабли, автобусда кўришдик ва мен унинг роман ҳақидаги фикрлари билан қизиқдим. У ҳайрат ила жавобан: роман жуда яхши эканлиги, ватанпарварлик, миллат мавзусидаги энг яхши роман бўлганлигини айтиб, бу роман сизнинг юзингизни ёруғ қилади, дея кўнглимни кўтарганди. Ўйладимки, дўстим мени кўнглимни ўйлаб, шундай шундай илтифот кўрсатяти деб. Ундан кейин ҳам романни қайта-қайта ишладим ва бошқаларга ҳам ўқишга бердим. Маълум бир қаҳрамонларни камчиликларини айтишди ва уларни тузатишга ҳаракат қилдим.\n– Роман ҳақида энг оригинал фикр-мулоҳаза билдирган китобхон?\n– Китоб сизни қўлингиздан кетганидан кейин, унга турли хил фикрлар билдирилиши табиий. Чунки, энди у, халқнинг мулкига айланади. Кимгадир ёқади, кимгадир ёқмайди. Энг оригинал фикр менга бугунги кунда Италияда ўқиётган бир талаба қиздан келган. У ўзи ҳам худди шундай талаба эканлиги, ўзи ҳам ватандан узоқда эканлиги, бунда мен ўзимни кўрдим ва ўша қизлар менда яшаётганлигини англадим, деб ижтимоий тармоқ орқали нома йўллаган. Исми Бону эди. Мен билан ижтимоий тармоқ орқали боғланиб, қаҳрамонларни ўлдириб қўйибсиз, аммо, мен тирикман. Улар менда яшаётганлигини ҳис қилдим, деди. Бу менга жуда таъсир қилган. Ишонсангиз, китоб орқали мингдан ортиқ мактуб олганман. Ёзма, ижтимоий тармоқ орқали электрон мактублар. Уларни кўпи ажойиб фикрлар билан тўла. Биттаси айтадики, мен тушимда кўриб, гаплашиб чиқдим ўша талабалар билан деб. Яна бири, Лолани жуда қийнаб қўйибсиз, Лолага нисбатан адолатсизлик қилибсиз, дейди. Бошқа бирови эса ўша қаҳрамонга ўзини ўхшатганини айтади. Китобхонлардан «Сиз мен ҳақимда ёзгансиз!...» каби фикрлар жуда кўп бўлди. Яъни, ҳамма қаҳрамонни ўзига яқин кўриши, ўзига яқин таниши, қаҳрамонларни ўзининг атрофида деб билиши, жуда катта гап.\n– Агар роман «Қўрқма» деб номланмаганда, яна қандай бошқа ном билан аталиши мумкин эди?\n– Бор эди бошқа вариантлар ҳам. «Миллият» деган сўз бор эди. Миллатни уйғотувчи, миллатни асл ўзлигини англатувчи маънода. Қатор вариантлар борасида изланиб, ном бўйича устозлар, адабиётшунос олимлар билан ва оилавий, яқинларимиз билан қатор-қатор муҳокамалар қилдик. Чўлпонни бир мисралари бор: «Ҳақиқатни кўзларидан қўрқаман!» деган. Яъни, ҳақиқатни кўзлари жуда бошқача. Ҳақиқатга ҳамма ҳам тик боқа олмайди. Адабиётшунос Нодира Офоқова ҳам Чўлпонни шу сатрларини менга жўнатди ва биз охирида «Қўрқма» деган сўзни романга ном сифатида танладик. Сабаби, бугун учун ҳам 100 йил олдин жаддидларимиз айтиб кетган: «Уйғон! Тур! Ухлама!» чорловлари аҳамиятлидир. Бугун халқни маълум бир қисми албатта, зиёли бўлди, таълим олди. Бир аср аввал айтилган чорлов бизга ичимиздаги бор ғужуримизни, яъни бор имкониятларимизни ишга солиш учун қўрқмаслик кераклигини эслатиб туради. Бу қўрқув фақатгина маълум бир ташқи таъсирлар ёки сиёсатдан эмас, ички қўрқув – ўзига ишончсизлик, ўзини камситиш, ўзининг имконияти, кучларини тўғри баҳолай олмаслик, аввало, инсонни ўзидан. Миллатимизга ўрнашиб қолган стереотиплардан қўрқмаслик ва миллатни янгилашга чорлов мазмунида, қолаверса, давлат миқёсида ҳам, инсон миқёсида ҳам, шахс миқёсида ҳам айтилган ҳитоб бўлиши учун биз шу сўз кераклигини ҳис қилиб, романни айнан «Қўрқма» деб номладик.\n– «Қўрқма» ҳақида сиз тан олган танқид?\n– Ўз даврининг барча асарларига яхши фикрлар ҳам, ёмон фикрлар ҳам, танқидлар ҳам бўлган. «Қўрқма»ни жуда кўп танқид қилганлар ҳам бўлди. Унинг услубини, ундаги фикрларни тўла-тўкис шарҳлаган ва бошқача шарҳлаган одамлар ҳам бўлди. Уларнинг деярли кўпига мен ўз фикримни билдирганим йўқ. Чунки, бу ҳаммани ўз фикри ва ҳамма ўз шахсий фикрида қолгани маъқул.\nТанқид сизни албатта ўстириши керак. Холис бўлиши керак! Сизга хизмат қилиши керак-да. Ҳаётимизни ўзи кимгадир, нимагадир хизмат қилишдан иборат – эзгуликка, яхшиликка. Бир ёш ёзувчига фойдаси бўлиши керак танқидни. Шундай фойдали танқидлардан бири – Германиядаги воқеаларга нисбатан айтилган. Элчиларга «виза»лар олиш тартибини хато ёзгансиз, аслида, масала Германия элчихонаси орқали эмас, у ердаги консулликлар орқали ҳал қилиниши керак эди ва яна «виза» олиш тартибидаги бошқа камчиликларга йўл қўйгансиз, аслида тартиб бошқача бўлган, деган мазмунда билдирилганди танқид. Бу камчиликлар – реал камчилик ва мен Германияга бормаганлигим учун маълум бир хатоларга йўл қўйганман. Лекин ёзишдан олдин шу масала юзасидан жуда кўп ўрганганман. Айнан шу жойини кўздан қочирганлигим, бу, бироз тушунмовчиликка йўл қўйганлигимга сабаб бўлган. Лекин жуда кўп асоссиз танқидлар ҳам бўлди. Масалан, у ерда маълум бир вазирликлар бор, нега айнан ўша вазирлик бизда йўқ, нега унақа ёзилган каби иддаоли танқидлар ҳам бўлди. Аслида, адабиёт бу, эркин – ижодий соҳа. Унда сиз айтган вазирлик ҳам бўлмаслиги мумкин. Мен албатта, Ташқи ишлар вазирлиги деб тиркаб, ёзиб қўймайман-ку. Шартлилик бўлади бунда. Адабиётга оммавий ахборот воситаси талабини қўймаслик керак. Газета ва журналларни ўз вазифаси бор. Адабиётни вазифаси умуман эркин, бўлак.\nҚаҳрамонларим билан бирга Германияга саёҳат қилганман. 100 йил олдинги давр ва ҳозирги даврда ҳам саёҳат қилганман, ғойибона. Қаҳрамонларим билан бирга юриб, бугун мен улар ўқиган жойлар, улар борган манзилгоҳларнинг тарихини ва бугунини кўришни хоҳлайман. Албатта, Германияга сафарга бориш режамизда бор. Бу сафарни ваъда қилган ташкилотлар ҳам бор. Худо хоҳласа, албатта, Германияга бориш насиб қилади.\n– Романни бошланиши ва тугалланиши: Туғилиш ва маънан тирикликка чорловдан иборат! Романни қандай бошлаш ва тугаллаш бу, энг муҳими. Романни ўртаси-чи, сиз қандай таърифлайсиз?\n– Романни ўртаси – жуда муҳим! Ва айнан романни ўртаси ҳузурбахш бўлади. Мен учун шундай. Ўртаси шундай ёзилади-ки, табиий, энг шира, ёқимли жиҳатларни айнан ўша қисмдан топасиз ва ўша жойда ўзингиз яшайсиз. Ўша жойда сиз эркин «сузасиз». Боши, охири доим табиий кетади. Роман бўлганидан кейин, бу катта нарса. Буни кўп ўйлашингиз керак. Шунчаки, биринчи ҳислар билан ҳам ёзиб бўлмайди. Қайта-қайта ишлайсиз.\nРоман биринчи варианти муҳаббат мавзуси билан бошланганди, севги билан бошланган. Кейинги вариантда эса севгидан улуғроқ бир кучга айланади. Яъни, туғилмоқ бу – севгининг ҳам туғилиши, ҳаётнинг туғилиши, инсоннинг шахс бўлиб туғила олиши ва бу туғилиш бизга нималарни беради, нималарни юклайди ва нимлардан айиради? Шу каби саволларни қўйиб, қатламини чуқурроқ олдик. Роман ёзишда менда шундай бир ўй бўлганки, бошқаларникига ўхшаб қолмаслигига интилиш. Шунинг учун балки, кўпчиликда фикрлар уйғотади роман. Одатий усуллардан, кимдир сизга очиб берган усуллардан қочиш. Шу пайтгача бўлган қолиплардан қочиш. Ўз сўзингизни айтишингиз. Майли, у бироз дағал бўлиши мумкин, бироз қийин бўлиши мумкин. Лекин албатта, сизни ўзингизни тасвирингиз бўлса, бас! Шунинг учун ҳам мен романни қайта-қайта ишлаганман. Хатолар бўлса ҳам, камчиликлар бўлса ҳам, ҳамма-ҳаммасини ўзимники сифатида қабул қиламан. Ўзимнинг туйғуларим сифатида қабул қиламан. Ва охирига келадиган бўлсак, охири, мени романимда табиий тугаган. Охирини ҳеч қачон ва ҳеч қанақасига ўзгартира олмаганман. Охири доим ўзини сақлаб қолган. Бошини қайта-қайта ишлаганман. Лекин охири мустаҳкам ўзини қозиғида турган. Худди бошқача охири бўлмаслиги керакдек, худди шу асарда. Асар шундай қисмат билан ёзилгандек ёки тугагандек, шундай хаёлимга келгандек. Шу унга тақдир насиб бўлган...\n– Романда сизга қарши чиққан эпизод ёки ҳолат?\n– Измимдан чиқиб кетган қаҳамонлардан бири – бош қаҳрамон. У жуда саркаш одам. Хаёли ҳар жойда юради. Туйғулари, хаёли, амаллари ҳар жойда тарқоқ. У менга умуман бўйсунмади! Яъни, у эркин! Балки у, ичимдаги Жавлондир!... Балки у, атофимдаги одамлардир, балки тарихимиз, балки келажагимиздир!...Ўша қаҳрамон сизга бўйсунмай ҳаракат қилди, эркин ҳаракат қилди, у ҳатто, романда ҳам ўзини ёзаётган ёзувчига ҳам бўйсунишни истамайдиган қаҳрамон. Шунинг учун ҳам уни атрофимиздан қидириш, балки хатодир. Уни қалбимиздан қидиришимиз керак!... Менга кўп савол беришади, бош қаҳрамон ким ўзи, деб. Сизмисиз деб? Йўқ, мени ўзим ўқувчига керак эмасман. Иккинчиси, Лола образи ҳақида. Оддий, қишлоқда туғилган қиз. Кейин Германияга ўқишга кетади. Йигитга бўлган охиридаги иши ва бунга кўпчилик норозилик билдирди. Нимага қизларни бунақа тасвирлагансиз, деб. Мана шу қаҳрамон ҳам сизга бўйсунмай ҳаракат қилади. Бу унинг тақдир томон кетиб бораётганлиги, тақдир шунга бошлаб бораётганлиги, ҳаётни қонунлари уни шу йўлга солиб қўйганлигини кўрсатади. Сиз уни тўла-тўкис бошқара олмайсиз. Сизни ҳамма томонингиз ўраб ташланган пайтда, ҳаётни мазмунини ҳам англамайсиз. Ёки бирор-бир машина ҳайдаб кетаётганингизда, мана шу тезликдан оширма деса, қимирлама деса, сиз жуда кучли масъулият, қийинчилик билан уловни бошқарасиз. Яъни, азоб билан қадам ташлайсиз. Эркин бўлолмайсиз! Бундай асар, бундай ҳаёт ҳеч кимга қизиқ ҳам эмас, буни ўқиган одам ҳам биқиқликка учраб қолади. Шунинг учун қаҳрамонларим доим эркин бўлишини истайман. Ўзим ҳам шу тарафдориман. Ўзим ҳам шундай яшашни истайман, шундай яшашга ҳаракат қиламан! Эркин, айнан бир жойга боғлиқ бўлмаган ҳолда. Бировга муте бўлмаган ҳолатда. Қаҳрамоним ҳам шундай – эркин яшайди, эркин фикрлайди ва ўз қисматини шундай яшаб ўтади.\nБош қаҳрамонни амакилари борки, ота-боболари хоинлик қилгани учун уларни оиласи қисмат уларга юклаганидек, шундай пароканда бўлиб бораяпти. Қаҳрамонни улар билан муносабати асносида қабристонга бориб, мол-мулк талашаётган акалари, амакилари учун «Энди сизларнинг бош кўтариб юришга ҳолларинг йўқ. Сизлар энди ўлган инсонсизлар, очиқ мозорлар бор, очиқ қабрлар бор!» дея еттита қабр қазийди: Чунки отани унутиб, яъни, бир ватанни унутиб, унга хиёнат қила бошлаган, фақат мол-мулк учун севадиган инсон худди очиқ мозорлардек яшаётгандек. Очиқ мозорлар тайёрлаб бораётгандек ўзига. Бойлик, нафсни қули бўлиб, ҳеч бир манфаатсиз яшаётган одамлар жуда кўп. Уларга бир ишораки, очиқ мозорлар кутиб турибди, сиз, ўзи ўлган одамсиз, аслида. Туйғуларсиз, катта-катта мақсадларсиз, фақат ўзини ўйлаб яшашлик бу, жисман инсон сифатида йўқ бўлиш. Ва у вафот этади тугайди уни умри, миссияси. Қаҳрамон эса мен учун эркин яшайди. Нимадир қилмоқчи бўлади, ниманидир ўзгартирмоқчи бўлади, қаерларгадир боради. Турли муҳитларда яшайди. Тўртта талаба. Унга шерик талабалар ҳам худди шундай муҳитда яшайди. Улар билан бўлган муносбатларда ҳам жуда кўп қийналганман. Атрофдаги қизларга бўлган муносбатида ҳам. Кўпчилик ўша томонларига ҳам эътироз билдирди. Айнан ўшанақа тоифа қизлар атрофида бўлганлиги учун ҳам, асарга ўша қизлар кўчирилган. Улар ҳаётдаги эътиқодлари умуман йўқ, бирор нарсага қизиқиши йўқ, бирор нарсага интилиши бўлмаган одамлар. Шунинг учун қизлар образи киритилган. Бу шунчаки, сунъий киритимаган, ҳаммаси мақсадли равишда моҳиятга олиб боради. Агар бирор жойда зилзила бўлса ёки битта одам ис газидан ўлса, бу ҳақида адабиётчилардан кўра, сайтлар эртароқ эълон қилиб, яхшироқ етказади. Буни ёзиш адабиётни вазифаси эмас. Адабиёт ис газидан, шундай ўлишдан қўрқиб яшаётган одамлар ҳақида ёзади. Яъни, шулар, шу ваҳималар билан яшаётган, очлик ваҳимаси билан яшаётган, руҳий ёлғизлик билан яшаётган, интернетга боғланиб қолиб, ўзини ёлғиз ҳис қилаётган ёшлар, катталар, отасиз қолган болаларни умумий образ сифатида манзарларини кўрсатади. Адабиёт билан хабарни вазифаси албатта, шунда ажралиб туради.\n– Китоб дизайни муаллифи ва дизайн мазмуни ҳақида ёзувчидан шарҳ?\n– Китобни муқовасига қараб сотиб олишади, унинг мазмунига қараб баҳо беришади, деган гап бор. Китобни устига эътибор қилсангиз, бир рамзий маъно юкланган. Яъни, бизни ҳаётимиз мана бу қоронғуликдан иборат, агар биз қўрқмасак, ўқишдан, ўрганишдан, ҳақиқатларга тик боқишдан қўрқмасак, кўзимиздан ботир қушлар учиб чиқади. Яъни, орзулар учиб чиқади. Ҳаракатлар бўлади ва умримиз давомида нимларгадир эришиб борамиз. Юксалиб борамиз, парвоз қилиб борамиз ва мана бу томон – китобни орқасидаги оқлик ичра учаётган қушларга бориб қўшиламиз. Бу қушлар оппоқ осмонда парвоз қилиб, ўз орзуларига, олдига қўйган мақсадларига етган одамлар. Агар биз фақат орзулар қилиб, аммо, ҳаракат қилмасак ёки ваъдалар бериб, бажармасак, мақсадлармиз мақсадлигича, орзуларимиз армонлигича қолиб кетаверса, биз ўзимизни мана шу «қора ҳаётимиз»да қолиб кетаверамиз. Албатта, кўзимиздан ўша ўт чақнаб туриши керак. Биз мақсадлар сари курашамиз, парвоз қилмоқчи бўлсангиз, албатта, сиз меҳнат қилишингиз керак.\nКитоб муқоваси дизайнери – Орзу Аъзам. Аввалдан биз келишиб, ният қилгандикки, роман ёзсам, сиз муқоваси дизайни устида ижод қилиб берасиз, дегандим. «Asaxiy Books»ни ўз муқовасоз дизайнерлари бор. Лекин мана шу китобга Орзу Аъзам билан бирга ҳамкорликда ишланди. Китобни ҳозирги кўриниши – бу унинг айнан биринчи варианти бўлган ва шу вариант қабул қилинган. «Asaxiy Books» ни ўзи ҳам 5,6 хилдан ортиқ вариантларини берди. Лекин ҳеч қайсиси ҳозиргидек образли ечимдан ўзиб, ўтиб кетолмади ва биз шунда тўхталдик. Ҳақиқатни кўзларини бир томонга қўйиб, мана шунақа кўриниш ҳам ҳатто, урф бўлди Яъни, ҳақиқат кўзи билан жамиятга қарайлик, деган маънода. Китоб мазмуни билан танишиб чиққан дизайнерни ўзидан чиққан бу ғоя. Дизайнерлик санъати ҳам, жуда нозик санъатлардан бири. Сени тилинг тасвир этиб беролмаган нарсани, улар кўрсатиб бера олади.\n– «Қўрқма»ни 100 йил ўтиб, ўқийдиган китобхонни қандай тасаввур қиласиз?\n– Бу жуда нозик савол. Ҳар бир ёзувчи ўзини асарларини ўзидан кейин ҳам кимдир ўқишини истайди. Яъни, китобни умри ўзининг умридан узоқроқ бўлишини истайди. Чеховни «Мени асарлармини вафотимдан кейин 6 йил ўтиб, биров ўқишига ишонмайман» деган гапи бор. Ваҳолангки, биз Чехов вафотидан 100 йил ўтган бўлса-да, ҳамон унинг асарларини ўқиймиз. «Қўрқма» ўз умрини ўзи яшайди, деб ўйлайман. Агар асар шунга муносиб бўлса, у 100 йилдан кейин ҳам ўқилади. Ҳеч қандай бир «кўтариш»ларсиз, бир мажбуриятсизларсиз. Ва 100 йил кейинги авлодга бугунги кун одамларини ва ўша одамлардан 100 йил олдинги одамларни руҳиятини етаклаб боради. 100 йиллик – 2асрлик тарихни ва ўзи яшатган асрни етаклаб боради. Бу ўринда катта бир 2 асрлик масофа бўлади 100 йилдан кейин. Одамлар руҳияти, давр манзараси, ўша ҳаёт, ўша пайтдаги одамлар қаҳрамони ва энг муҳими, «Қўрқма» да кўтарилган мақсадлар, орзулар амалга ошдими, қаҳрамонлар 100 йилдан кейин эришмоқчи бўлган ғояга эришдими?!... Биз мана, кўрдик. Ўша талабалар 100 йил олдин орзу қилган давлатга, истакларнинг кўпига тўлақонли эришолмадик ҳозир ҳам. Улар қилган орзулар – ҳозир ҳам бор, яъни, биз кучли ва қудратли давлат қурмоқчи эдик. Биз Германия, Япония каби яшамоқчи эдик. Бу ҳали ҳам орзу бўлиб турибди. Шунинг эҳтиёжидан ҳам шу роман ёзилди. Яъни, 20120 йилда ҳам худди шундай орзулар билан яшамайлик, деган мақсадда ёзилди. 100 йилдан кейинги ўқувчи бунга сарҳисоб бера олади. Биз ҳали ҳам шунақа эканмиз, биз ҳали ҳам шундай яшаётган эканмиз ёки умуман аксинча!\nЯхши китоб жавонлардан жавонларга ўтади. Яхши китоб йиртилади, яхши китоб чанг бўлади, қўлма-қўл бўлади. Фақат кўргазмаларда турмайди. Китобларим увадаланиб кетишини, ўқилишини орзу қиламан ва кейинги романларимизда ҳам асосий ҳаракатни шунга қаратаман.\n– «Қўрқма» дан кейинги ёзиладиган романингиз қандай бўлади?\n– Албатта, ёзиладиган асар ҳақида олдиндан катта гапириш, тўғри эмас. Чунки, ҳаммаси шунга боғлиқки, эртага сиз ўша асарни ёза оласиз ёки йўқ.\nҲар қандай асар адабиётга айланмайди. Бугунги ўқувчи учун фақат қишлоқ прозаси ёки оддий сувчилар муаммоси, чўл прозаси, фожиага қурилган ёки ҳиссиётларга қурилган роман унчалик қизиқ эмас. Иккинчи романим замонавий мавзуда бўлиб, унинг қаҳрамонлари бугунги кун одамлари, мана шу хабарлар, ахборот дунёсида яшаётган одамлардир. Яқинда Америка, Германия замонавий адабиёти билан яқиндан танишиб чиқдим. «Мана шу 10 йилликда улар қандай асарлар ёзган, қайси мавзуларда ёзган ва бугун биз қайси мавзуларда ёзаяпмиз?» деган савол юзасидан. Шунинг учун ҳам янги ёзилажак романимнинг қаҳрамонлари – бугунги замонавий одамлар бўлади. Қийинчиликларда яшаётган, лекин орзуларини сақлаб қолаётган, курашаётган одамлар ҳақида бўлади янги роман. Бош қаҳрамони – қиз образи. Ниятим, эндиликда хотин-қизлар, аёллар дунёсини очишга ҳаракат қиламиз.\nНавбатдан ташқари савол:\n– «Қўрқма» романига киноижодкорлар ҳам қизиқиш билдиришмоқда. Романнинг умри кинода давом этишини қандай тасавввур қиласиз?\n– Роман чоп этилиб, маълум бир ютуқларга эришганидан сўнг, ўзбек киноси ижодкорлари ҳам унга қизиқиш билдиришни бошлашди ва бу борада кинорежиссёрлардан қатор мурожаатлар бўлаяпти. Ҳали айнан бир киноижодкорга китобни ишониб топширганимиз йўқ. Чунки, айрим адабиётлар бўлади, уларни фильмга айлантиришни иложи йўқ. Мен ўйлайманки, агар «Қўрқма» фильм бўладиган бўлса, аввало, ўша иккита шарт қўйганман ва шу шартларга жавоб берган инсонга китобни фильм қилишга рухсат беришим мумкин.\nБиринчиси, албатта, энг катта сабаблардан бири, асар асосида ёзилган сценарий менга маъқул келиши керак.\nИккинчиси, китобни фильм қилмоқчи бўлган компания ёки студияга маълум бир маблағ эвазига рухсатимни беришим мумкин. Сабаби, бизда муаллифлик ҳуқуқлари доим бузилиб келади ва шу билан биргаликда асар ёзаётган одамга, умуман, китобга бўлган ҳурматни ошириш, китобга жиддий ёндашиш учун албатта, ўзини маълум бир шартлари бор ва бу шартларни бажарган инсонгагина асарни кинога кўчиришга розилик билдирилади. Шундагина китобга жиддий ёндашилади. Фильм қилиш рухсати ҳам катта пулга тушганлигини англагандан сўнг, улар энди фильмни яхшироқ ишлашга ҳаракат қилади. Менга боғланган ҳамма режиссёрга ўша иккита шартни айтганман. Сценарий яхши бўлса ва яхшигина маблағ эвазига бу китобни фильм қилишга рухсат беришимиз мумкин. Ҳали танлов қилганим йўқ таклифлар борасида. Роман фильм бўлса, кино санъатида ҳам ўз умрини яшашига умид қиламан.\nЛобар ҚОБИЛОВА суҳбатлашди\n110 метр баландликда Қўрқма Жавлон Жовлиев\nТаҳлил 05/10, 14:49\nТаҳлил 20/09, 17:40\nТаҳлил 13/09, 15:07


2017 йил солиқ ставкалари: янгилик ва ўзгартишлар- Kruz.uz\n2017 йил солиқ ставкалари: янгилик ва ўзгартишлар\n11:27, 03.02.2017 8037 0 Жамият\nЎзбекистон Республикасининг 2016 йил 27 декабрдаги “Солиқ ва бюджет сиёсатининг 2017 йилга мўлжалланган асосий йўналишлари қабул қилинганлиги муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги ЎРҚ-417-сонли қонуни ва Ўзбекистон Республикаси Президентининг 2016 йил 27 декабрдаги “Ўзбекистон Республикасининг 2017 йилги асосий макроиқтисодий кўрсаткичлари прогнози ва Давлат бюджети параметрлари тўғрисида”ги ПҚ-2699-сонли қарори билан солиқ қонунчилигига ва 2017 йил солиқ ва бошқа мажбурий тўловлар ставкаларига ўзгартириш ва қўшимчалар киритилди.\nЖумладан, Пенсия жамғармаси даромадлари барқарорлигини таъминлаш мақсадида, ягона ижтимоий тўловнинг амалдаги ставкасини сақлаб қолган ҳолда фуқароларнинг суғурта бадаллари ставкасини амалдаги 7,5 фоиз фоиздан 0,5 фоизга оширилиб, 8 фоиз миқдорида белгиланди.\nМарказлаштирилган манбаларни (Давлат бюджети ва давлат мақсадли жамғармалари маблағлари) жалб қилган ҳолда молиялаштириладиган капитал қурилишда танлов савдолари иштирокчилари учун солиқ солиш тизимидан қатъий назар объектнинг қурилиш қиймати қўшилган қиймат солиғи билан аниқланиши ва тендер ғолиблари томонидан ҚҚС бюджетга тўланиши белгиланди.\nАкциз солиғи ставкалари Республикада ишлаб чиқариладиган айрим акциз тўланадиган товарларга ўртача 5-30 фоизгача индексация қилинди.\nЖумладан, этил спирти – 25%га (2016 йилда 20%), табиий вино (этил спирти қўшилмаган) – 5 фоизга (2016 йилда 5 %), бошқа турдаги винолар\n– 20 фоизга (2016 йилда 15 %), коньяк – 27 фоизга (2016 йилда 22 %), ароқ ва бошқа алкогол маҳсулотлари – 25 фоизга (2016 йилда 15 %) индексация қилинди.\nБундан ташқари, пиво - 25 фоизга (2016 йилда 25 %), тамаки маҳсулотлари - 30 фоизга (2016 йилда 50 %) индексация қилинди.\nЖисмоний шахсларнинг мол-мулкига солинадиган солиқнинг амалдаги ставкаси 2017 йилда 15 фоизга (2016 йилда 15 %) индексация қилинди.\nЕр ва сувдан самарали ҳамда оқилона фойдаланиш мақсадида, ер солиғи ставкаси 15 фоизга (2016 йилда 15%), сув ресурсларидан фойдаланганлик учун солиқ ставкалари 20 фоизга (2016 йилда 15%) индексация қилинди.\nЕр солиғини ҳисоблаш жараёнини соддалаштириш мақсадида шаҳарлар ва шаҳарчаларда (Тошкент шаҳридан ташқари) зоналар бўйича табақалаштиришни бекор қилиб, ягона базавий ставка белгилаш ҳисобига ер солиғи ставкалари унификация қилинди.\nМаҳаллий бюджетлар барқарорлигини таъминлаш мақсадида, транспорт воситаларига бензин, дизель ёқилғиси ва газ ишлатганлик учун олинадиган солиқ ставкаси бензин ва дизель ёқилғиси учун 39 фоизга (2016 йилда 15 фоиз) индексация қилинган ҳолда 1 литр учун 465 сўм (2016 йил 335 сўм) миқдорида белгиланди.\nШунингдек, суюлтирилган газ - 1 литр учун 230 сўм ва сиқилган газ - 1 куб метр учун 275 сўм миқдоридаги ставкаси сақланиб қолинди.\nБозорлар балансидаги автотранспорт воситаларини вақтинча сақлаш жойлари учун қатъий белгиланган солиқ ставкаси 2 бараварга пасайтирилиб, бошқа автотранспорт воситаларини вақтинча сақлаш жойлари учун амалдаги солиқ ставкаси сақлаб қолинди.\nУяли алоқа компанияларидан абонентлик рақамларидан фойдаланганлик учун олинадиган тўлов миқдори 2017 йил 1 январдан бошлаб ҳар ойда 2000 сўм қилиб белгиланди.\n2017 йил 1 январдан бошлаб бошқа тадбиркорлик субъектлари учун белгиланган ягона ижтимоий тўловни ҳар бир ходим учун ойига минимал иш ҳақига каррали миқдорда ҳисоблашнинг амалдаги тартиби чакана савдо, умумий овқатланиш ва қурилиш соҳаси корхоналарига ҳам татбиқ этилиши белгиланди. Бунда:\nмикрофирма ва кичик корхоналар ҳар бир ходим учун ойига минимал иш ҳақининг 0,65 миқдоридан кам бўлмаган миқдорда;\nмикрофирма ва кичик корхоналар тоифасига кирмайдиган юридик шахслар ҳар бир ходим учун ойига 1,0 минимал иш ҳақидан кам бўлмаган миқдорда ягона ижтимоий тўлов ҳисоблайди.\nАйрим турдаги товарлар билан чакана савдо қилиш ва айрим турдаги хизматларни кўрсатиш учун йиғимни йил бошидаги энг кам иш ҳақининг миқдоридан келиб чиқиб тўлаш тартиби белгиланди. Ўзгартириш киритилмасдан олдинги меъёр бўйича энг кам иш ҳақининг миқдори ўзгарган тақдирда, солиқ тўловчилар аниқлаштирилган ҳисоб-китобни навбатдаги тўлов муддатидан кечиктирмай тақдим этиши ва қўшимча тўловни амалга ошириши шарт эди.\nСолиқ имтиёзларини қўллаш натижасида бўшайдиган маблағлардан корхонанинг самарали ва тўлиқ фойдаланиш имкониятини яратиш учун имтиёз муддати тугаганидан кейин бир йил давомида фойдаланиш ҳуқуқи берилди.\nШундан кейин ҳам корхона имтиёз суммасини имтиёз муддати тугаганидан кейин бир йил ичида ишлатмаган тақдирда, бюджетга ўтказиши шартлиги белгиланди.\nМол-мулкни ижарага берувчи жисмоний шахслар учун белгиланган ижара тўловининг энг кам ставкалари 1,5 бараварга индексация қилинди.\nЮридик ва жисмоний шахслар томонидан солиқ қарзи бир йил мобайнида тўланмаган тақдирда, қарзни ундиришни мол-мулкига қаратиш учун белгиланган энг кам миқдордан оз бўлган (юридик шахслар энг кам иш ҳақининг 20 баробаригача, жисмоний шахслар учун 5 баробаригача) ҳолларда ҳам мажбурий ундирувга қаратиш тартиби белгиланди.\nСолиқ қарзини ундириш бўйича инкассо топшириқномаларини тақдим этишнинг ягона муддати белгиланди, бунда юридик шахслар каби якка тартибдаги тадбиркорлар учун ҳам тўлов муддати тугаганидан кейин уч иш куни қилиб белгиланди.\nИқтисодий инқироз давом этаётган ривожланган давлатларининг кўпчилигида иқтисодий мувозанатни сақлаш мақсадида солиқ ставкалари оширилиши натижасида тадбиркорлик субъектлари учун солиқ юки ўсиши кузатилмоқда. Давлатимизда эса ҳар йил якуни билан солиқ юкини оширмасликнинг барча чоралари кўрилиши натижасида тадбиркорлик фаолияти қўллаб-қувватланиши орқали мамлакатимизнинг иқтисодий ривожланишдаги улуши ортиб бораётганлигини кузатса бўлади.\nҚорақалплоғистон Республикаси Давлат солиқ бошқармаси Ахборот хизмати бош мутахассиси


Бешак билинг дунё барча элдан ўтаро — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nБешак билинг дунё барча элдан ўтаро\nИнсон ҳаётидаги вақтнинг моҳияти нимада, деган саволга ҳикмат аҳли шундай зарбулмасал орқали жавоб беради. Вақт гўё ҳаёт кийими тўқиладиган иплар бўлиб, унинг пишиқ ва нафислигига қараб ҳаёт азиз ва бебаҳо бўлади. Агар иплар ёмон ва тўзиган бўлса ҳаёт ҳам тубан, бемаъно ва мазмунсиз бўлади.\nВақт бебаҳо нарса, у ўтиб кетса, қайтиб келмайди. Инсон ҳаётининг ҳар бир лаҳзасидан унумли ва баракали фойдаланиб, уни яхши амаллар қилишга сарфлаши лозим. Зеро Пайғамбаримиз Муҳаммад (соллаллоҳу алайҳи васаллам) шундай марҳамат қилганлар: “Қиёмат кунида банданинг қадами то тўрт нарсадан сўралмагунча жойидан жилмайди: умрини қандай ўтказгани, ёшлигида нима қилгани, мол-дунёсини қаердан топиб — нимага сарф қилгани, илмига қай даражада амал қилгани”.\nҲасан Басрий (раҳматуллоҳи алайҳи) айтадилар: “Ҳар кун тонг ёришганда Аллоҳ таоло томонидан бир жарчи: “Эй Одам боласи! Мен янги кунман. Сенинг барча амалингга гувоҳман. Мендан бу кунда солиҳ амаллар қилиб, фойдаланиб қол, чунки мен то қиёматгача сенга қайтмайман”.\n“Ахир, Биз сизларга эслатма оладиган киши эслатма олгудек узун умр бермаганмидик?! Сизларга огоҳлантирувчи (пайғамбар) ҳам келган эди-ку!…”. Фотир сурасининг ушбу оятида инсон азиз умрини, вақтини ғанимат билиши лозимлиги эслатилмоқда.\nУлуғ аждодларимиз вақтларини фойдали иш қилишга, гўзал аҳлоқий ва илмий даражаларга етишиш йўлида сарф қилишга интилишган. Шунинг учун ҳам уларнинг бугуни олдинги кунидан, эртаси бугунидан яхши бўлган. Улар: “Вақт қиличдир, агар сен уни кесмасанг, у сени кесади” — деган мақол мазмунига амал қилишган.\nҲар биримиз ўтаётган умримиздан ибрат олайлик. Бу кеча ва кундузлар янгиларни эскиртиради, узоқларни яқин қилади, умрларни қисқартиради, ёшларни қаритади, кексаларни фонийлик сари етаклайди. Ҳукамолардан бири шундай дейди: “Ким кунини бекорга ўтказса, бир яхши амални қилмаса, инсонларга чиройли сўз ёки яхши муомала қилмаса, бир илму-маърифат ҳосил қилмаса, у кунига жабр қилиб, ўзига зулм қилибди”.\n“Албатта, бунда (уйғоқ) қалб эгаси бўлган ёки ўзи ҳозир бўлиб, қулоқ тутган киши учун эслатма бордир”. (Қоф сураси, 37-оят)\nҲар бир инсон, у ким ва қандай мавқега эга бўлмасин, айниқса, келажагимиз бўлган ёшларимиз, азиз фарзандларимиз олтиндан қиммат вақтларини ғанимат билиши ва ундан унумли фойдаланиши лозим. Бунинг учун ҳар бир киши ҳаётининг мазмун-моҳияти ва ундаги масъулият-вазифасини чуқур англаб олиши мақсадга мувофиқдир. Ўлим ҳақ, қачон бизга йўлиқиши фақат Яратган Аллоҳга аён. Бу кунимиз сўнгиси, қилаётган амалимиз охиргиси бўлиши мумкин.\nИнонмағил молингга, бир кун қўлдан кетаро.\nОта-она, қариндош қаён кетди фикр қил\nТўрт оёқлик чўбим от бир кун сенга етаро.\nДунё учун ғам ема, Ҳақдин ўзгани дема,\nЎзгалар молин ема, Сирот узра тутаро.\nАҳли аёл, қариндош, ҳеч ким бўлмайди йўлдош,\nМардона бўл ғариб бош, Умринг елдек ўтаро.\nҚул Ҳожа Аҳмад тоат қил, умринг билмам неча йил,\nАслинг билсанг қаро гил, яна гилга кетаро.\nХовос тумани «Ҳуснобод» масжиди имом-хатиби


26 Май 16:59\n«Интеграция жараёнларининг ривожланишига келсак, Қозоғистоннинг интеграция бирлашмасидаги иштироки натижаларини тавсифловчи бир нечта рақамларни келтираман. Қозоғистон ва Евроосиё иқтисодий иттифоқига аъзо давлатлар ўртасидаги ўзаро савдо айланмаси 60 фоизга ошди. Ўтган йил якунларига кўра, ўсиш 28 фоизни, учинчи давлатлар билан товар айирбошлаш ҳажми эса 25,4 фоизга етди. Қозоғистоннинг ЕОИИга аъзо давлатларга экспорти ҳозирда 35 фоизга, қайта ишланган маҳсулотлар ҳажми эса 64,3 фоизга ошди», — деди Бахит Султанов Евроосиё иқтисодий форумида.\nБош вазир ўринбосарининг сўзларига кўра, 2021 йилда Қозоғистон ташқи савдосининг чорак қисми ЕОИИ мамлакатлари ҳиссасига тўғри келади.\n«Ушбу ва бошқа кўрсаткичлар Евроосиё иқтисодий иттифоқидаги иштирокимиз самарадорлигидан далолат беради. Шунинг учун биз унинг янада ривожланишидан манфаатдормиз. Иқтисодий ҳамкорликка келсак, менимча, ЕОИИ стратегияси интеграцияни ривожлантиришнинг истиқболли йўналишларини белгилаб беради», — деди у.\n#ҚР Савдо ва интеграция вазирлиги #Евроосиё иқтисодий иттифоқи


Қашқадарёда ўтган 9 ойда ЙТҲлар оқибатида 181 киши вафот этган – Газета.uz\nҚашқадарёда ўтган 9 ойда ЙТҲлар оқибатида 181 киши вафот этган\nҚашқадарёда 9 ойда содир бўлган 369 та ЙТҲ оқибатида 181 киши вафот этган. Шундан 31 нафари вояга етмаган болалар бўлган. Ҳудудлар кесимида энг кўп ЙТҲлар Қарши шаҳри ҳамда Чироқчи ва Қарши туманларида содир бўлган.\nLotinchada 14 октябр 2021, 11:11 Жамият\nҚашқадарё вилоятида ўтган 9 ойда содир бўлган 369 та йўл-транспорт ҳодисаси оқибатида 181 киши вафот этган, улардан 31 нафари вояга етмаган болалар. Бу ҳақда Қарши шаҳар ЙҲХБ ахборот хизмати инспектори Аҳрор Усмоновга таяниб Daryo хабар берди.\n«Мазкур йўл-транспорт воқеалари сабаб вафот этган 181 кишининг 31 нафари ёш бола бўлган. Шунингдек, ЙТҲларда 45 бола тан жароҳати олиб, шифохонага ётқизилган», — дейди Daryo мухбири билан суҳбатлашган масъуллар.\nҚайд этилишича, вилоят ҳудудида содир бўлган ЙТҲларнинг 145 таси пиёдани уриб юбориш, 114 таси машиналар тўқнашуви, 31 таси велосипед ҳайдовчисини уриб юбориш, 26 таси тўсиққа урилиш, 44 таси ағдарилиш, 5 таси тўхтаб турган транспорт воситасига урилиш, 1 таси ҳайвонни, 2 тасида от аравани уриб юбориш билан боғлиқ бўлган.\n«Вилоят ҳудудида содир бўлган ЙТҲларнинг 37 таси пиёдаларнинг айби билан, яъни пиёда йўлнинг белгиланмаган қисмида кесиб ўтаётган пайтда содир бўлган», — дея маълум қилди Аҳрор Усмонов.\nУнинг маълум қилишича, ЙТҲларнинг 47 таси Қарши шаҳрида содир бўлган. Уларнинг 6 таси болалар билан боғлиқ бўлиб, 1 нафар ёш бола, ҳали бир ёшга ҳам етмаган чақалоқ вафот этган.\n«Қарши шаҳрида 2020 йилнинг ўтган тўққиз ойи мобайнида 43 та ЙТҲ содир этилиб, вафот этганлар 8 кишини ташкил қилган бўлса, жароҳатланганлар 35 киши эди», — дейди инспектор.\nХабарда қайд этилишича, 2021 йилнинг ўтган даври мобайнида вилоятда энг кўп ЙТҲлар Чироқчи туманида содир бўлган. Бу кўрсаткич туманда 71 тани ташкил қилган. Шунингдек, Ғузорда 33 та, Деҳқонободда 16 та, Шаҳрисабз ва Китоб туманларида 13 тадан, Шаҳрисабз шаҳрида 23 та, Яккабоғда 25 та, Қамашида 31 та, Касбида 9 та, Миришкорда 4 та, Муборак ва Нишон туманларида 11 тадан, Косон туманида 20 та, Қарши туманида эса 42 та ЙТҲ содир бўлган.\nҚашқадарёда Lacetti юк машинасига урилди. Оқибатда 4 киши вафот этди 5 август 2021, 21:04\nҚашқадарёда велосипед минган бобо ва набира Nexia-3 уриб юбориши оқибатида вафот этди 1 июл 2021, 11:55\nҚашқадарёда 2 нафар пиёда Nexia уриб юбориши натижасида ҳалок бўлди 22 июн 2021, 15:03\nҚашқадарёдаги аварияда етти киши вафот этди. Улар орасида бир ва тўрт ёшли болалар бор 13 май 2021, 13:39\nҚашқадарёда Nexia юк машинасига урилди. 4 нафар фуқаро вафот этди 26 март 2021, 11:05\nҚашқадарёда Lacetti йўлни кесиб ўтаётган болаларни уриб юборди 19 март 2021, 16:46\nҚашқадарёда «Жигули» 15 ёшли қизни уриб юборди 25 феврал 2021, 15:58\nҚашқадарёда машинасида ўқувчини уриб юборган ИИБ ходимига жиноят иши қўзғатилди 17 феврал 2021, 22:49\nҚашқадарёда 6 ёшли пиёдани уриб юборган Nexia ҳайдовчисининг ИИБ ходими экани айтилмоқда 17 феврал 2021, 12:13


Рамазонда Ўзи инсоф берсин!\nЎтган йилнинг бошида ҳибсга олинган Хайрулла Ҳамидов "Жиҳодчилар" диний-экстремистик гуруҳига алоқадорликда айбдор, деб топилиб, 6 йилга озодликдан маҳрум қилинган.\nХайрулла Ҳамидов тақдири билан қизиқаётган мухлисларимиз саволларига, журналистнинг онаси шундай жавоб берди.\n“Хайрулланинг ҳолидан хабар олинглар!”\nАсли андижонлик ҳозирда Россияда меҳнат қилаётган Аброр ака Озодликка СМС йўллаб, Рамазон бошланиши муносабати билан диний-маърифий дастурлар муаллифи, айни пайтда олти йиллик қамоқ жазосини ўтаётган Хайрулла Ҳамидовнинг оиласи билан боғланиб, журналист тақдиридан хабар олишимизни сўраган.\nОзодликка бўлаётган шу каби илтимосларни инобатга олган ҳолда, Хайрулла Ҳамидовнинг онаси Муқаддас опа билан боғландик.\n- Ҳали ҳеч гап-сўз йўқ. Мана яқинда борамиз, Худо хоҳласа. Зора яхшиликлар бўлиб қолса, мана эртага 20 йилликка умид қилиб ўтирибмиз. Ишлаб юрибди ўзи. Яхши энди нима қилсин. Умид қилиб ўтирибмиз мана шу 20 йилликдан. Худо хоҳласа, нима бўлиб қолар. Катта амнистия бор дейилаяптию.\nОзодлик: Хайруллани охирги марта қачон кўрдингизлар?\n- Бир ойдан ошди. Мен ўзим 2 соатга бориб келдим. Яхши, ишлаб юрибди. Бошқа илож йўқ ҳозир. “Соғлиғим яхши. Ишлаяпман” деди. Ортиқча гап гапира олмайди у ерда.\nОзодлик: Ижод билан шуғулланаяпти эканми?\n- Ижод билан шуғулланиб у ерда ҳам ëзиб турибди экан. У ëқдаги газеталарда шеърлари чиқибди. “Ижод қилиб турибман” деди.\nОзодлик: Амнистия борасида Хайрулланинг ўзи нима деди?\n- Ўзи ҳали ҳеч нарсани билмайди. Бизлар энди умид қилиб ўтирибмиз. Ҳамма тепадаги подшоларимизни ишқилиб Оллоҳ рамазон ойларида инсоф бериб, нима қилиб юборсин деб ният қилиб ўтирибмиз кечаю кундуз. Қўлимиздан ҳеч иш келаëтгани йўқ. Ҳеч ким аралаша олмайди биласиз. Фақат Оллоҳга омонат топшириб ўтирибман болам. Болаларини боқиб, қараб ўтирибман.\nОзодлик: Болалари яхшими?\n- Яхши, юрибди болалари. Мана ҳозир каникулда. Ҳаммаси ëнимда ўзим билан бирга. Бир кун у қиламиз, бир кун бу. Ҳамма нарсага одам сабр қиларкан. Энди кўпи кетиб ози қолди. Фақат умидим эртага мустақилликдан бўлаяпти. Мухлислар ҳам дуо қилишсин Худо хоҳласа, рўза рамазон ойларида. Энди яхшилик бўлиб қолади, дейди Хайрулла Ҳамидовнинг онаси Муқаддас опа.\n“Пастдарғoмда порахўрлик авж олган”\nКореядан қўнғироқ қилган асли самарқандлик Абдулла ака Самарқанднинг Пастдарғoм туманида кузатилаётган порахўрлик ҳолатлари ҳақида гапиради.\n- Пастдарғом туманида касалхонага ишга кираман десангиз, медсестралик учун 500 доллар бермасангиз, кира олмайсизда.\nОзодлик: Бу ишга кириш учун бериладиган пора демоқчисиз.\nОзодлик: Сиз нимага асосланиб бунақа деяпсиз? Қўлингизда факт, далил борми?\n- Бор. Борган одамлар бор. Мен энди айта олмайман, сабаби у одамларга гап тегиши мумкин. Ўзбекистондаги шароитни мендан яхши биласиз. Мен энди бир нарса қилиш керак демайман. Қилиш керак бўлган нарсани қилишнинг иложи йўқ Ўзбекистонда. Буни мен жуда яхши биламан. Фақат ўша нарсани радиода эшитиб қўйишса, сизларнинг радиодан эшитгандан кейин шу нарсага эътибор қаратиладида. Мен шуни сезганман. Жалоба бўлгандан кейин эътибор қаратилади ўша нарсага, ўша жойга. Шунинг учун шу нарсани сизларнинг радиода эшиттиришнинг иложи бормикан, ўша касалхона бошлиғининг хотини Бош вазирнинг қариндоши эканда.\nОзодлик: Абдулла ака, бу битта шифохонадаги ҳолатми ëки бошқа ойларда ҳам порахўрлик ҳолатлари кузатиладими?\n- Бошқа жойда ҳам бу нарсалар 100 фоиз кузатилади. Мен ўзи ҳам керакли жойларда ишлаганман вақтида. Ҳаммасининг ичида юрганман, қанақа бўлишини ҳам кўрганман. Олди-бердисини эшитганман, кўрганман. Аниқ фактларим ҳам бор, лекин бу нарсани ҳозирги ҳокимият билан енгиб бўлмайди. Лекин қанақадир жойда камчилик бор деб шу радиода эшиттирилганидан кейин ўша жойга эътибор қаратилади барибир, дейди Кореядан қўнғироқ қилган асли самарқандлик Абдулла ака.\n“Холмамат ака қаерда?”\nҚашқадарёнинг Чироқчи туманида яшовчи 53 ёшли Холмамат Оқназаров 2006 йил Россияга ишлашга кетиб бедарак йўқолган. Бу ҳақда Озодликка хабар қилган унинг яқиларидан бири чироқчилик Бахтиёр акага кўра, Холмамат Оқназаровни қидирш ишлари самарасиз қолмоқда.\n- Қашқадарë, Чироқчидан 2006 йил 17 майда кетган. Оқназаров Холмамат. 1958 йилда туғилган. Ўзимизнинг Шаҳрисабздан болалар билан кетган. Челябинск областининг Савицкий район Красное поле деган посëлкасида бўлган. Кейин ҳамма ўртоқлари келган. Бизнинг амакимиз йўқ. Умуман хабар йўқда.\nОзодлик: Ўзи ўтган йиллар давомида бирор марта алоқага чиққанми?\n- Борган пайтида бирор марта телефонлашди. Кейин ўртага тушган Назаров Нафас деган шаҳрисабзлик одам гаплашган. “Оталарингиз бу ерда эмас бошқа жойда ишлаяпти. Ўзим салом айтиб қўяман” деган. Мен сизга айтган нарсаларимнинг ҳаммасини Олий суд, Омбудсман, хотин-қизлар қўмитаси, Инсон ва қонун газетаси хуллас калом тўққизта ташкилотга ариза берилган. Яна Чироқчи туманига жўнатаяпти. Булар шуғулланмаяпти, дейди чироқчилик Бахтиёр ака.\n“Сут заводининг ҳидига чидаб бўлмаяпти”\nНавбатдаги суҳбатдошимиз Андижон вилоятининг Бўз туманида яшовчи Ҳалимжон ака уйи ёнидаги сут заводининг чиқиндиларидан чиқаётган ёқимсиз ҳид боис аҳоли қийналаётганидан шикоят қилади.\n- Ëнимизда сухой молоко бор денг, завод бор. Ўшандан роса сассиқ ҳид келади. Ҳозир 87га кирган энам бор. Энам бугун рўза тутишни бошлади. Укамникига кетди. Уйда шароит йўқда. Нима дейди ҳаво бузилиб, сассиқда. Чидаб бўлмайдиган ҳидда. Ҳокимиятга, маҳалла қўмиталарига учрадик. Маҳалла қўмиталарининг ҳеч қайси бири қулоқ солмади.\nОзодлик: Уйингиз заводдан қанча узоқликда?\n- 50 метрча узоқда. Сухой молоконинг ташланмаси зовурга ташланади.\nОзодлик: Чиқиндилари демоқчисиз.\n- Ҳа. Ўша зовурнинг олдида 200-300та хўжалик бор. Ҳокимиятда ишлайдиган акахонимиз бор. Ўша зовурнинг бўйида ўтирарди. “4-5 йилдан бери шу билан шуғулланаяпман. Сизлар энди чиқаяпсизлар” деди.\nОзодлик: Бу завод анчадан бери ишлаëтган бўлса, ҳиди энди чиқаяптими?\n- Йўқ, бу ҳар йили чиқади. Айтган пайтимизда улар ямасидан олдириб ташлайди. Айтмасак, зовурга шундай ташлаб қўяверади. Кўрсангиз, зовурда сут оқиб ëтибди дейсизда. У ерда қамишлар ўсарди. Ëшлигимизда зовурда балиқ ушлардик. Ҳозир балиқ ҳам йўқ. Ҳеч нарса йўқ. Кўрсангиз, сут оқаяпти дейсиз зовурда.\nОзодлик: Оқиб қаерга боради у?\n- Оқиб Сариқ жийдага қўшилса керак. Бир километр нарироқда яна битта сухой молоко бор. Уникиям худди шунақа.\nОзодлик: Бўзда ҳозир иккита завод борми?\n- Ҳа. Биз санэпидтанцияга, ҳокимиятга ариза билан чиқдик. Улар гапга кирмайдиган нима эканда. Иложи бўлмасдан кеча энамни укамникига олиб бориб қўйдик. Қанақа қиламиз энди? Олтита неварам бор. Ҳозир иложи бўлса, бир ерга кўчиб кетишимиз керакда. Тоза ҳаво бор жойга кўчиб кетишимиз керак. Керакли жойларга айтгаинимиз билан бўлмаяпти, дейди бўзлик суҳбатдошимиз Ҳалимжон ака.


Олимлар ҳаёт қачон тугашини ҳисоблаб чиқишди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Олимлар ҳаёт қачон тугашини ҳисоблаб чиқишди\t10:35, 04 июль 2016\tГарвард ва Оксфорд университети олимлари ҳаёт мавжуд бўлган юлдузлар қачонгача мавжуд бўлишини ҳисоблаб чиқди, деб хабар берди “Vesti.ru” нашри. Уларнинг фикрича, Қуёшдан 0,08 —3,7 марта оғир бўлган юлдузлар ҳудудида ҳаёт пайдо бўлиши мумкин. Юлдузнинг вазни қанчалик енгил бўлса, тирик организмлар шунчалик узоқ яшайди.\nОлимларнинг тахмин қилишича, юлдузлар Буюк портлашдан 30 миллион йил ўтгач, шакллана бошлаган. Бироздан кейин эса сайёралар пайдо бўлган, кейинги портлаш оқибатида уларнинг иккинчи авлоди юзага келган. Олимларнинг фикрича, мана шу нарсанинг ўзи Коинотнинг саноқ боши ҳисобланади. Тирик организмларнинг яшаши 10 миллиард йил давомида мавжуд бўлувчи юлдузларнинг турғунлиги билан чегараланади.


Литва фуқароси Google ва Facebookдан юз миллион доллар ўғирлаганини тан олди\n08 апрел 2020, Тошкент вақти: 21:46\nЛитва фуқароси Эвальдас Римасаускас Google ва Facebookка алоқадор бўлган Интернет ширкатларидан товаламачилик билан юз миллион доллардан кўпроқ пулни ўғирлаганини тан олди.\nНью-Йорк жанубий округи прокурорининг билдиришича, 50 ёшли Эвальдас Римасаускас Литвада Тайвандаги машҳур Quanta ширкати номига ўхшаш номга эга бўлган ширкатга асос солган. Quanta ширкати технология маҳсулотларини сотиш билан шуғулланган.\nРимасаускас Quanta мижозлари бўлган ширкатларнинг электрон почталарни бузиб кириб, маълумотларни ўғирлаган. Мазкур маълумотлар асосида у гўёки Quanta етказиб берадиган янги технологиялар учун ҳисоб рақамларига пул ўтказишни илтимос қилган.\n2013 илдан 2015 йилгача ширкатлар унинг Латвия ва Кипрдаги банк ҳисобига 123 миллион долларга яқин пул ўтказган. Бу ҳисобларга тушган пуллар тезликда Римасаускаснинг Латвия, Кипр, Словакия, Венгрия ва Ҳонконгдаги бошқа ҳисобларига ўтказилган.\nРимасаускас АҚШ сўрови билан Литвада 2017 йилнинг мартида қўлга олинган ва ўша йилнинг августида АҚШга экстрадиция қилинган. Мазкур иш Нью-Йорк жанубий округи прокуратураси томонидан тергов қилинган.\nРимасаускасга нисбатан суд ҳукми 24 июлда ўқилиши кутилмоқда. У 30 йилгача озодликдан маҳрум қилиниши мумкин.


Автобус ҳалокатга учради Қозоғистоннинг Қизилўрда вилоятида йўловчи автобуси сирпанчиқда ҳайдовчининг бошқарувни қўлдан чиқариши оқибатида ағдарилиб кетган.\nМафия етакчиси кирдикорлари Tожикистон мафияси етакчиларидан бири Aнвар (Лутфулло Mуҳамадиев) иши бўйича тергов ҳаракатлари якунланди. «Росбалт»нинг ёзишича, унга қотиллик ва яна шу каби бир қатор айбловлар қўйилган.\nТиббиётчилар машинасига ҳужум Жалолободда Peace Japan Medical Services нодавлат ташкилотининг автомашинаси ҳужумга учради. Автомобиль Афғонистоннинг Нангархар вилоятида пистирмага дуч келган.\nТартиббузарлар қўлга олинди Эрон жануби-ғарбида ҳарбий ва полиция базаларига ҳужум қилган 79 киши қўлга олинди, деб хабар қилди Tasnim агентлиги.\nМиллиард долларлик лойиҳа Lockheed Martin корпорацияси АҚШ ҳарбий-ҳаво кучлари учун янги ARRW гипертовушли ракетасини ишлаб чиқиш мақсадига 988,8 миллион доллар олди.\nҲамкорликда ҳарбий машғулотлар Россия, Эрон ва Хитой 27 декабрда Ҳинд океанида ҳамкорликда ҳарбий-денгиз машғулотлари ўтказади.\nСИНОВДАН ЎТКАЗИШ БОШЛАНДИ Туркия Россиядан харид қилинган С-400 зенит ракета тизимини синовдан ўтказишни бошлади. Туркиянинг Ihlas Haber агентлиги тарқатган видеолавҳада Анқара устидан Американинг F-16 Fighting Falcon самолётлари парвози акс этган. Шу вақтда «Триумф» тизими ҳаво ҳудудини назорат қила бошлаган.\nВЕРТОЛЁТЛАР ТЎҚНАШУВИ Малида жанговар операция чоғида иккита вертолёт тўқнашиши оқибатида франциялик 13 нафар ҳарбий хизматчи ҳалок бўлди, деб хабар берди Елисей саройи. Фалокат 25 ноябрь куни кечки пайт содир бўлган.\nХИТОЙНИНГ ЯНГИ РАКЕТАСИ Хитой бир нечта ядровий каллак ташишга қодир DF-41 (Дунфэн-41) энг янги қитъалараро баллистик ракета синовини ўтказди. Бу ҳақда The Washington Times хабар берди.\nТЕЗКОР-ПРОФИЛАКТИК ТАДБИР Ўзбекистон ва Қозоғистон Ички ишлар вазирликлари ўртасидаги келишувларга асосан Қозоғистоннинг бир қатор шаҳарларида «Нолегал» номли тезкор-профилактик тадбирлар ўтказилди. Натижада суд ва тергов органларидан яшириниб юрган 3 нафар халқаро қидирувда бўлган шахс қўлга олинди.


Ўзбекистон: Фотосуратчи Умида Аҳмедовага қарши жиноий иш қўзғатилди - Фарғона.Ру ахборот агентлиги\n“Фарғона.Ру” агентлигига маълум бўлишича, Ўзбекистонда таниқли тошкентлик ҳужжатли фотосуратчи ва кинооператор Умида Аҳмедовага нисбатан Ўзбекистон Жиноят кодексининг 139 (Туҳмат) ва 140 (Ҳақорат) моддалари бўйича жиноий иш қўзғатилди. Ушбу моддалар бўйича айбдор топилган судланувчига нисбатан икки йилдан уч йилгача аҳлоқ тузатиш ишлари ёхуд олти ойгача қамоқ билан жазо қўлланади.\nУмида Аҳмедовага кўра, Тошкент шаҳар Миробод тумани ИИБ терговчиси капитан Нодир Аҳмаджанов унга Ўзбекистон матбуот ва ахборотлаштириш агентлиги ташаббуси билан “Швейцария Элчихонаси Гендер Дастури” билан бир қатор китоблар ва фильмлар яратишда ҳамкорлик қилган муаллифларга, шу жумладан, Умида Аҳмедовага нисбатан ўзбек халқига туҳмат ва ҳақорат қилиш ҳолати бўйича жиноий иш қўзғатилганини маълум қилган. Хусусан, Аҳмедова 2007 йилда “Швейцария Элчихонаси Гендер Дастури” кўмагида нашр этилган “Аёллар ва эркаклар: тонг саҳардан кун ботгунча” дея номланувчи фотоальбомни чиқаришда айбланмоқда. Альбом Ўзбекистонда истиқомат қилувчи одамлар турмушинининг турли ҳолатларини акс этувчи 110 та фотосуратдан иборат,\nТерговчи Умида Аҳмедовага унга нисбатан жиноий иш Тошкент шаҳар прокуратурасининг қандайдир экспертларининг фотоальбомни “ўзбек халқига нисбатан ҳақорат ва туҳмат” дея тан олган хулосасига асосан қўзғатилган, дея тушунтирди. Шу билан бирга, ҳужжатли фотография (фотомонтаж ёки фотоинсценировка эмас) қандай қилиб “ҳақорат” ёки “туҳмат” бўлиши мутлақо тушунарсиз бўлиб қолмоқда. Боз устига, Ўзбекистон матбуот ва ахборот агентлигига ўзбек халқининг таҳқирланган шаънини ҳимоя қилишга ким ваколат бергани ҳам ноаниқ бўлиб қолмоқда.\nУмида Аҳмедованинг айтиб беришича, уни илк бор милицияга 17 ноябрь куни чақиришган. Капитан Нодир Аҳмаджанов телефон орқали Миробод тумани ички ишлар бўлимига унинг “Аёл ва эркак: эрта саҳардан кун ботгунча” альбомининг чиқарилиши тўғрисида гувоҳлик кўрсатмалари бериш учун таклиф этган. Терговчи икки соат давомида Аҳмедованинг фотоальбом нашр этилишида ҳамда “Аёллар ва эркаклар: удум ва маросимлар” ва “Иффат ташвиши” фильмларини суратга олишида иштирокига оид саволлар берган.\nУмида Аҳмедова. “Фарғона.Ру” АА фотосурати\n“У ҳатто “этнография” нимани англатишини ҳам билмас экан, - деди Умида Аҳмедова “Фарғона.Ру” билан суҳбат давомида. – Мен унга “этнография” билан шуғулланаман деб айтдим. У эса: “Нима дегани бу?” деб сўраяпти. Мен: “Ўз ижодимда мен асосан этнографик нуқтаи назаридан эл ҳаёти билан қизиқаман, халқ маросимлари, удум, тўйларни суратга оламан. Бунинг нимаси туҳмат экан?” Саволимга жавоб ололмадим”.\nМилиция капитани Нодир Аҳмаджанов билан кейинги суҳбат 16 декабрь куни бўлиб ўтди. Терговчи Умида Аҳмедова фотоальбом муаллифи экан, унда гувоҳ эмас, балки айбланувчи бўлиб қолади, дея билдирди. Шундан кейин у Аҳмедовага адвокат ёллашни маслаҳат қилди.\nМаълумотнома. Умида Аҳмедова Тошкент вилояти Паркент шаҳрида туғилган. 1986 йилда Москвада Бутуниттифоқ Давлат Кинематография Институтини (ВГИК) тамомлаган ва Ўзбекистонда биринчи кинооператор аёл бўлиб қолган. Постановкачи оператор сифатида ўндан кам бўлмаган фильмларни суратга олган. 1990-чи йиллар ўртасидан бошлаб фақат фотосурат билан шуғуллана бошлади. 2003-2005 йилларда Тбилисида “Гендер ва ОАВ” Халқаро Конференцияси доирасида унинг шахсий фотокўргазмалари бўлиб ўтди. Умида Аҳмедова 2004 йилда Россия Интер-Пресс-Фото танловида “Марказий Осиёда замонавий фотография” номинациясида Гран-При олган. Унинг шахсий фотокўргазмаси 2006 йилда Копенгагенда ўтган. “Аёллар ва эркаклар: удум ва маросимлар” ва “Иффат ташвиши” фильмларини суратга олишида иштирок этган. “Иффат ташвиши” фильми Ўзбекистонда ўта нохолис кутиб олинди ва анча шов-шув кўтарди.\nҚуйида Умида Аҳмедованинг бир неча фотосуратларини эътиборингизга ҳавола этамиз. Суратларни илтифот ила муаллифнинг ўзи тақдим этган.


Бу одам ким, биласизми? » Новости Узбекистана сегодня: nuz.uz\nНовости Узбекистана → Чойхона → Бу одам ким, биласизми?\n30-04-2020 14:38 0 552 Рейтинг0 Чоп этиш\nБу одам ким, биласизми?\nБу киши Алий Солим Қадома, Ливия фуқароси.У машҳур “Рисолат” фильмида “Ваҳший” ролини ўйнаган.\nАлий аслида актёр бўлмаган. У оддий электр муҳандиси бўлиб, Рисолат фильмининг режессёри Мустафо Аққод келиб тушган меҳмонхонада ишлаган.Ваҳший ролига муносиб актёрни узоқ излаган режессёрнинг ихтиёри Алийга тушган ва уни ушбу роль учун таклиф қилган. Алий Ваҳший ролини моҳирона ўйнаган.\nАлийнинг кейинчалик мухбирларга берган интервьюсига кўра, фильм намойишидан сўнг унинг кекса онаси ўғлини Аллоҳнинг шери Ҳамза розияллоҳу анҳуни қатл қилгани учун уйдан ҳайдаб солган ва алоқани узган.\nАлий ҳар қанча уриниб онаси билан ораларини ислоҳ қила олмаган. Охир оқибат ўртага диний арбоблар тушиб, онаизорга бу шунчаки роль эканлигини, Ҳамза розияллоҳу анҳуни аслида Ваҳший қатл қилганини, ўғли эса яхши ниятда бу рольни ижро этганини тушунтиришганидан кейин ўғлини кечирган.\nМанба: ФБ профилидан.


pfcnavbahor.uz "Навбаҳор" профессионал футбол клубининг расмий сайти Жабборовни табриклаймиз!\n09.03.2015 11:19\tБугун жамоамиз сардори Дилшод Жабборовнинг таваллуд куни! Тажрибали ярим ҳимоячи ўзининг 30 ёшини қаршилади. Шу муносабат билан барча жамоа аъзолари, "Навбаҳор" раҳбарияти ва мухлислар номидан футболчига узоқ умр, сиҳат-саломатлик ва келгуси фаолиятида улкан зафарлар тилаб қоламиз! Умид қиламизки, янги мавсумда ҳам Жабборов ўзининг ишончли ўйинлари орқали клуб мухлисларини хушнуд этиш билан бир қаторда клуб муваффақиятига ҳам ўз хиссасини қўшади. Туғилган кунинг муборак бўлсин Дилшоджон!\nЎтган мавсумда Дилшол Жабборов "лочинлар" шарафини 12 ўйинда ҳимоя қилиб, ўз номига 1 гол ёздириб қўйган. Футболчи 1 маротаба бош хакам томонидан огоҳлантирилган.


Газ тақчиллигидан Самарқандда «буржуйка» печларини ишлатиш расм бўлмоқда, телевидение эса ўтинни реклама қилмоқда - Фарғона.Ру ахборот агентлиги\n12.01.2006 14:35 msk\nЎзбекистон учун одатдан ташқари бўлган бу йилги совуқ кўпчилик самарқандликларни аёвсиз совуқдан азият чекишга мажбур қилмоқда. Шаҳар четларида, масалан, «қишлоқ бозори» ҳудудида кўп йиллардан буён нормал газ билан таъминлаш ноябрдан бошлаб тугайди ва «чўнтаги кўтарган» хусусий уйларнинг эгалари қишлаш учун шаҳарнинг нуфузли туманларидан атайлаб сотиб олинган, буғли иситиш тизими мавжуд бўлган квартираларига кўчиб ўтишади.\nЛекин шаҳарнинг эски бир ва икки қаватли уйлар жойлашган марказида на иситиш тизими ва на иссиқ сув бор, газ печлари эса босим етишмаслигидан совуқ ҳолатда турибди.\nБу жойда кўчадаги ҳарорат Цельсий бўйича 0 градус бўлганда ҳам одам яшайдиган хоналарда плюс тўққиз градусдан ошмайди. Ухлагани икки-уч қават кўрпа ёпинишиб, иссиқ кийимда ётишади. Бу йил қишда «буржуйка» печлари расм бўлмоқда, маҳаллий телевидениедаги рекламалар эса ўтиннинг нарҳи ҳақида маълумотларни бермоқда.\nБир юк машинасидаги арраланмаган ўтиннинг нархи 80 минг сўм (68 АҚШ доллари), ғўлаларга бўлингани эса – 100 минг сўм (84 доллар) туради. Рекламадаги эълонларга қараганда, ўтинни кубометрлаб сотиб олишмайди, уни кўпроқ миқдорда, яъни, баҳоргача етадиган қилиб олишни афзал кўришади.\nЎтинни қишлоқлардан олиб келишадики, у ерда газ ва кўмирнинг умуман йўқлигидан деҳқонлар уйларини «қўлда бор материаллар» - тезак, сомон ва буталарнинг шохлари билан иситишади. Шаҳардаги ўтин танқислиги ишбилармон қишлоқ аҳолисига ўтин сотиш билан бизнес қилишга туртки берди.\nБироқ Ўзбекистон ўрмон мамлакати эмас, шу сабабли деҳқонлар озгина пулни деб ёзнинг жазирама кунларида сал бўлсада салқинлик берувчи, шундоқ ҳам кўп бўлмаган дарахтларни кесиб юбора олишмайди. Табиийки, уларнинг эътиборини шаҳардаги дов-дарахтлар ўзига тортади. Шунинг учун қишлоқликлар Самарқанд шаҳридаги ҳовлиларнинг эгаларига ўзларидаги мавжуд йирикроқ дарахтларни, жумладан, мевали ва қадимий шаҳарнинг кўрки бўлган безак дарахтларни сотишларини сўраб мурожаат қилмоқдалар.\nСамарқанддаги уйларнинг ҳовлиларида ўсаётган ярим асрлик чинор учун 60 минг сўм (50 доллар) беришлари мумкин. Бошқа томондан олиб қараганда эса Ўзбекистон қонунчилигига кўра, экологияга етказилган ўрнига келтириб бўлмайдиган бу зарар учун уч баробар кўп жарима тўланади.\nОхирги пайтларда Ўзбекистоннинг расмий ОАВ ларида давлат амалдорлари энергия манбаларини тежаш зарурлиги ҳақида кўп гапиришмоқда. Жумладан, улар газ билан биринчи галда «кафолатланган истеъмолчилар», яъни муниципал турар-жой фонди, болалар боғчалари, мактаблар, касалхоналар ва новвойхоналар таъминланиши кераклигини таъкидлашади. Хусусий секторда эса, ўтин ва кўмир билан ҳам эпланса бўлади.\nАмалда бу гап-сўзлар билан юзага келган энергетик инқирозни яширишга уринишмоқда. Ўзбекистонда ўтин ва кўмир йўқ. Нефт* ва газ экспорт қилинувчи хом-ашё, лекин 27 миллион кишилик аҳолиси бор мамлакат учун бу ички эҳтиёж учун ҳам етмай қолди.\nБу йилги қишнинг раҳм-шафқатсиз об-ҳаво шароитлари бунга қўшимча равишда шуни ҳам кўрсатдики, энергия манбалари тақчиллиги СССР пайтида тузилиб, ўн йил мобайнида капитал маблағ берилмаган, таъмир ва реконструкция қилинмаган иссиқлик ва газ тармоқлари билан ишлаётган коммунал соҳадаги сурункали тартибсизликлар туфайли ҳам кучаймоқда. Шу сабабли энди табиатнинг раҳмдиллигига умид қилмаса ҳам бўлади.\n- Бизнинг квартирамиздаги ҳаётга, бошқа қўшни квартираларда ҳам бўлганидек, мой билан ишлайдиган иситгич билан илиқлик киритилади, - деб ҳикоя қилишади Самарқанднинг қоқ марказидаги Амир Темур кўчасидаги уйлардан бирида яшовчи одамлар, - кўпчилик қўшниларимиз хоналарини иситиш учун ўтин ёқиладиган печга ветилятор ўрнатиб олишган ва унинг ёрдамида иссиқликни, тўғри, кул ва тутун билан бирга, уйнинг олиски бурчакларига ҳайдайдилар. Яхшиямки ҳозирча электр энергияси ҳам бор. Бизнинг ота-боболаримиз уруш пайтида қилишганидек, «буржуйкаларни» ёқишни ўрганяпмиз. Чамаси, вақт орқага айлана бошлади шекилли…


ФИФА футболчилардан маошларини 50 фоизга туширишни сўрайди\nФИФА раҳбарлари Европа клублари ассоциацияси (ECA) ва Халқаро профессионал футболчилар ассоциацияси (FIFPro) вакиллар билан видеомулоқот ўтказдилар.\nТомонлар коронавирус билан боғлиқ вазият туфайли юзга келган инқирозни бартараф этиш учун керакли бўлган чораларни муҳокама қилишди.\nMarca'нинг хабарига кўра, асосий чоралардан бири – футболчилардан маошларини вақтинчалик 50 фоизга пасайтиришни сўраш. Вазият нормаллашиши билан эса шартномалар аввалги ҳолатига қайтади.\nБундан ташқари ФИФА, конфедерациялар, федерациялар, барча футболчилар, ҳомийлар ва телевизион тармоқлар маблағ киритадиган жамғарма ташкил этиш режалаштирилган. Фонд футболнинг ҳозирги тузилишини сақлаб қолишга ёрдам беради.


«Илҳақ»: Уруш ҳақидаги фильм бизга керакми? — manzur.uz\nБугун ўзбеклар «Катюша»ни куйлаётганда, қачонлардир ўзбек ўғлони: «Ҳиди келса маст бўлайлик…»ни хиргоя қилиб, қўлидаги гранатани портлатгани ҳам таъсирли чиққан.\nmanzur.uz / 10.05.2020 243\nФильм таассуротларидан олдин, отаси, акалари, турмуш ўртоғи ва фарзандидан айрилган, умрининг ярмидан кўпини ўлганми ёки тирикми дараги бўлмаган турмуш ўртоғини кутиб яшаган бир онаизорнинг кўзларидаги мунгни, юрагидаги дард ва соғинчни кўриб, ҳис қилиб, ҳикояларини эшитиб келган эвара эканимни айтишим керак…\nШу сабабдир, кинони оддий томошабин сифатида кўра олмадим. Фильмни оиладаги барча эркакларидан айрилган момом кўзлари билан кўрдим.\nЗулфия ая кўзидаги дард, дилидаги оғриқ миллатимиз оналари, бувилари юрагидаги дарддан сўзлайди.\nУни оддий томошабин сифатида кўрсангиз ҳис қилолмайсиз! Отаси, акалари, турмуш ўртоғи, ўғли ҳақида соғинчли хотираларни бўлишиб, уруш ҳақидаги, очарчилик ҳақидаги реал воқеаларни ўша даврда яшаган кишининг оғриқ аралаш ҳикояларидан эшитмаган ва жондек севган кишингизнинг жонлари шу уруш сабаб шаҳид кетганини, уларнинг ҳар бири сизнинг ҳам қонингиз эканини ҳис қилмаган бўлсангиз, фильмни ҳам ҳис қила олмайсиз.\nУруш ҳақидаги фильм бизга керакми?\nАйримлар уруш ҳақидаги фильм кимга керак, бу билан кимни эъзозлашяпти деган савол қўйишибди! Урушнинг аччиқ изтироблари бува, буви, момолардан юрагига кўчиб ўтган ёшларга керак! Урушда вафот этганлар хотирасини унутмаслик учун… керак… Керакларни санасак анча…\nШу уруш бўлмаганда минглаган, балки миллионлаган болалар отасидан эрта ажралмас, аёллар бева қолиб минг турли синовларга дуч келмас, оналар фарзанд доғида куймас эди! Бизнингча, шунинг ўзи ҳам уруш ҳақида қайта ва қайта кино олишга арзигулик сабаб!\nМенга энг ёққани фильмнинг сўнги: урушга кетаётганда ўғлонлар, оталар тишлаган нонларнинг сувда оқизилган саҳнаси бўлди. Ажойиб рамзий топилма!\nЖуда кўп мажозий маъно юкланган! Офарин!\nНон билан боғлиқ яна битта эпизод бор: иккала ака-укалар немислар томонидан отиб ўлдирилади, изидан болаларнинг гиламда осиғлиқ турган иккита нонни олиб егани кўрсатилади. Ризқ узилганига чиройли рамзий ишора, бошқа томондан очарчилик, бундай пайти Зулфия аядек болаларини илҳақ кутаётган онанинг ўз қўллари билан нонларни невараларига бўлиб бериши жасорат!\nЭслайман, бувижоним тоғам армияга кетганда тишлаб кетган нонларини кўз қорачиғидек асрардилар. Тоғамни соғинганларида ноннинг тишланган жойини ўпиб ҳам қўярдилар!\nЗулфия аянинг нонларни невараларига едириш саҳнаси ҳам оддий саҳна эмас. Она учун бу қанчалик оғриқли бўлганини тасаввур қилиш мумкин! Жуда катта юрак керак бунинг учун…\nКамчиликлардан ҳам ҳоли эмас\nФильмда таниш саҳналар кўп, кўпчилигимизга таниш бўлган асарлардан парчалар олинган. Камчиликлардан ҳам ҳоли эмас, албатта.\nАйтайлик, диалог ва монологлар жуда бўш! Кинодаги юк воқеа ва мусиқагагина ташланган. Монолог, диалоглар фильмнинг устуни, бинони ёғоч устунлар кўтариб турса, кинода бу вазифани сўз — диалог ва монологлар ҳам бажаради!\nНазаримда, Юсуфнинг ўлим саҳнасидаги гаплари, Зулфия аянинг ғалаба ҳақидаги хабарни эшитгандаги монологи, аянинг сўнги сўзи кинонинг чўққиси, том маънодаги портлаши бўлиши мумкин эди.\nФильмда кўтарилиш саҳналари кўп, сўнги ҳам улардан қолишмаслиги, аксинча «буюк портлаш» айнан сўнгидаги драматик эпизодларда рўй бериши мақсадга мувофиқ бўлармиди.\nСув бўйидаги қоя тошлар устида турган Зулфия ая лавҳаси жуда таъсирли, аммо жуда тез ўтиб кетади. Қаҳрамоннинг кўзидаги дардни, урушга кетган ўғлонларини ИЛҲАҚ кутаётганини ана шундай сўзсиз саҳналарда нигоҳ — кўз — мимикалар билан беришда бирозгина вақт қизғонилмаса ҳам бўлар эди.\nИккитагина чўмичга иладиган гап: «Мен онам, оилам учун урушяпман», «Болаларимнинг биттаси ҳам қайтиб келмадия…» Қолгани юксиз!..\nҲа, яна, бугун ўзбеклар «Катюша»ни куйлаётганда, қачонлардир ўзбек ўғлони: «Ҳиди келса маст бўлайлик…»ни хиргоя қилиб, қўлидаги гранатани портлатгани ҳам таъсирли чиққан. Фақат биз каби авлодларга уят аралаш таъсир қилди…\nУруш ҳақида совет фильмларини кўриб катта бўлган авлодга фильм ёқмаслиги мумкин!\nУ фильмлардан фарқли ўлароқ бу фильм қаҳрамонлар оддий халқ вакили, вакилалари! Бошқа фильмлардагидек ўрис хотинларни севиб қолиб, улар билан битта стол атрофида арақ кўтариб, уруш ҳақида фалсафа тўқийдиган аристократлар эмас. Жанг саҳналарини ҳам бошқа фильмлар билан солиштириш ўринли эмас, бизнингча!\nФильм воқеалари 1961 йилга кўчганда 2020 йилгача ҳам келиб қолишмасинда, деб ўтирдим, айниқса, мустақиллик, ундаги бунёдкорлик ва ёки оддий ғалабага урғу берилганда ҳам фильм ютқазарди! Режиссёрга фильмнинг бош ғоясига юқоридагиларни қўшмагани учун раҳмат дегим келди!\nЗулфия ая ролини ижро этган актриса Дилором опа Каримовага ҳам минг раҳмат! «Ролларини маромига етказиб ижро этибдилар», деган гапнинг ўзи ижроларини баҳолашга камлик қилади!\nТомошабин бу образдаги Дилором опани жуда қаттиқ яхши кўриб қолади. Аллоҳ рози бўлсин!\nФильм номига келадиган бўлсак, ая кенжатойининг тирик, ўликлигини билмай гумон билан яшагани илҳақликдир! Аммо бу очиб берилмаган.\nҲа, айтганча, кинода янги чеҳраларни кўрдим. Ҳар ҳолда мен учун янги! Режиссёрнинг янги «юз»лар билан ишлашга чўчимаслигини юксак баҳолаш керак. Шахсан мен фильмларида бир хил жамоа (актёр, актрисалар)дан фойдаланадиган режиссёрлар истеъдодига шубҳа билан қарайман. Қаҳрамонларни ижро этадиган актёр, актрисаларни ролларга мослаб танлай олиш, уларни кашф этиш ҳам режиссёрнинг маҳоратидан дарак беради.\nХуллас, фильмдан таъсирландим! Зулфия аянинг дарди юрагимга кўчиб ўтиб, раҳматли момомни эсга солди.\nЯхши! Яна ҳам яхшиланиб боришига умид қиламиз!\n«Халқ жасорати» – ҳақиқий ватанпарварларни тарбиялайдиган фильм


Самарқанд туманида спиртли ичимлик ичиб маст бўлган шахс «улфат»ининг бошига ароқ шишаси билан уриб, унинг ўлимига сабаб бўлган. Бу ҳақда ИИВ ҳузуридаги тергов департаменти маълум қилмоқда.\nҚайд этилишича, 2021 йилнинг 1 март кунидан 2 март кунига ўтар кечаси соат 00:30 ларда Самарқанд тумани Шўрбойча маҳалласи ҳудудида жойлашган ошхонада 48 ёшли Ю.О. таниши 34 ёшли С.Б. билан бирга спиртли ичимлик истеъмол қилиб, маст бўлган.\nШундан сўнг, «улфатлар» ўртасида ўзаро жанжал келиб чиқади ва Ю.О. «шишадоши» С.Б.нинг бошига ароқ шишаси билан урган. Оқибатда С.Б. ўзини бошқара олмай бино ертўласига йиқилиб тушади ва ҳодиса жойида вафот этган.\nТаъкидланишича, мазкур ҳолат юзасидан Самарқанд тумани ИИБ ҳузуридаги Тергов бўлими томонидан Ю.О.га нисбатан Жиноят кодексининг 104-моддаси 3-қисми «д» банди (қасддан баданга оғир шикаст етказиш) билан жиноят иши қўзғатилиб, процессуал тартибда ушланган. Ҳозирда тергов давом этмоқда.


Қуллик бўйинтуруғи остида бўлганлар ўз хўжайинларини камоли эҳтиромга лойиқ ҳисобласинлар. Яна Худонинг исми ва таълимоти ҳақоратга дучор бўлмасин.\nХўжайинлари имонли бўлган қуллар, “Энди бир-биримизга биродар бўлиб қолдик”, деб хўжайинларига илтифотсизлик қилмасинлар. Аксинча, яна кўпроқ тиришиб хизмат қилсинлар. Чунки бу хайрли хизматдан фойда кўрадиган хўжайинлар севикли имонлилардир. Булар ҳақида таълим бер ва насиҳат қил.\nАгар ким ўзгача таълимотни ёйса ва Раббимиз Исо Масиҳнинг ҳақиқий каломларига асосланган динимиз таълимотига қулоқ солмаса,\nу босар-тусарини билмай қолган нодондир. Бундай одам баҳслашиш ва масала талашиш касалига йўлиққан, унинг гаплари ғайирлик, жанжал, бўҳтон ва ёлғон чақиқларга сабаб бўлади.\nҒаламис, фикри бузуқ, ҳақиқатдан маҳрум, дин-диёнатни фойда манбаи деб ҳисобловчи бундай одамлардан ўзингни четга ол*.\nҲақиқатан ҳам, қаноатли киши учун художўйликдан фойда жуда катта.\nБиз дунёга ҳеч нарса келтирмадик, ундан ҳеч нарса олиб кетолмаслигимиз ҳам аниқ.\nЕйиш учун ризқ-рўз ва кийиш учун кийим бўлса, шулар билан қаноат ҳосил қилайлик.\nБойликка интилганлар васваса тузоғига илинадилар, инсонларни балою ҳалокатга йўлиқтирувчи кўп бемаъни ва зарарли ҳавасларга қурбон бўладилар.\nҲар турли ёмонликнинг томири пулпарастликдир. Баъзилар бойликка ружу қўйиб, имондан қайтдилар ва ўзларини кўпгина азобларга дучор қилдилар.\nЭй Худонинг қули, сен булардан ўзингни четга торт. Аксинча, солиҳлик, художўйлик, имон, севги, сабр-тоқат ва мулойимликнинг пайидан бўл.\nИмон учун бўлган улуғ курашда жон-жаҳдинг билан ҳаракат қил, абадий ҳаётни қаттиқ ушлаб тур. Худо сени шунинг учун даъват этган, сен улуғ имонни кўп гувоҳлар олдида очиқ тан олгансан.\nИсо Масиҳ ҳам борлиққа ҳаёт бағишлаган Худо ва Пўнтий Пилатнинг олдида улуғ имонни очиқ тан олган эди, Унинг ҳузурида сенга буюраман:\nРаббимиз Исо Масиҳ кўкдан тушиб кўрингунча, Худо буйруғини бенуқсон ва беғубор қўриқла.\nМана Худо Ўзи хоҳлаган пайтда Исо Масиҳни улуғворлик билан намоён қилади.Худо – ягона муборак Ҳоким, подшоҳларнинг Подшоҳи, хўжайинларнинг Хўжайини,\nўлмасликнинг якка моликидир. У яқинлашиб бўлмайдиган нурда туради, Уни ҳеч бир инсон кўрмаган ҳамда кўриши мумкин эмас. Унга абадий шон-шуҳрат ва салтанат бўлсин! Омин.\nБу дунёда бойлик топган одамларга мағрурланмасликни ва бевафо бойликка умид боғламасликни буюр. Завқ олишимиз учун ҳар нарсани мўл-кўл эҳсон этган барҳаёт Худога умид боғласинлар.\nЯхши ишларга бой, хайрихоҳ, сахий ва ҳаммага улфат бўлсинлар.\nКелажакда ҳақиқий ва мангу ҳаётга эришмоқ учун, ўзларига соғлом таянч бўладиган маънавий* хазина тўпласинлар.\nЭй Тимўтий, сенга ишониб топширилган омонатни эҳтиёт қил. Худога мақбул бўлмаган қуруқ гаплар ва ёлғондан “билим” дейилган пуч фикрлардан узоқлаш.\nБаъзилар бу фикрларни тан олиб, имондан адашдилар.Худонинг инояти сенга ёр бўлсин. Омин.


Кобулдаги тожик учувчиларидан беш нафари ватанга қайтди\nТожикистонлик учувчиларни Душанбе аэропортида 45 кундан буён уларга маҳтал бўлиб яқинлари қарши олди.\n“Тожик Эйр” авиаширкатининг Афғонистон хавфсизлик кучлари томонидан бир ярим ой мобайнида Кобулда тутиб турилган беш учувчиси жума оқшомида Душанбега қайтди.\nУчувчилардан бири – Шамсиддин Қаҳҳоровнинг Озодлик тожик хизматига маълум қилишича, Афғонистон хавфсизлик кучлари томонидан 45 кун аввал паспортлари олиб қўйилгани туфайли улар ватанга қайта олмаганлар.\n- 12 нафар учувчининг паспортини йиғиб олаётган пайтларида улар турли сабабларни келтиришди, аммо мен уларнинг энг майда эътирозлари ҳақида ҳам айта олмайман, улар ҳақида “Тожик Эйр” яхши билади. Биз учувчиларнинг бу ерда айбимиз йўқ, қолганини “Тожик Эйр” ширкати вакилларидан сўранг, - деди Қаҳҳоров.\n“Тожик Эйр” ўн икки нафар учувчиси Афғонистонда “Supreme Food” ширкати билан тузилган шартнома асосида ишлаган ва НАТО қўшинлари учун озиқ-овқат ташиш билан шуғулланган.\n“Тожик Эйр” авиаширкати матбуот хизмати ходимаси Лола Кенжаева Озодликнинг тожик хизмати билан суҳбат чоғида муаммо учувчиларнинг кичик хатоси туфайли юзага келганини, аммо бу муаммо у қадар арзирли бўлмагани учун уни ҳал қилиш йўли анча тез топилганини билдирди.\n- Учувчилар у ерда ишлаган шартномага мувофиқ, улар томонидан техник хатога йўл қўйилган. Учувчилар навбатдаги парвоз олдидан чегара назоратидан ўтмаганларидан кейин улардан ҳужжатлари олиб қўйилган. Аммо бу муаммо ҳал бўлди. Учувчилар “Supreme Food” ширкати учун шу йил охиригача ишлайдилар, кейин улар қайтишлари лозим, - деди Лола Кенжаева.\nКобул аэропортида қолаётган “Тожик Эйр” ширкати вертолётлари ҳақида ҳам тўхталган матбуот хизмати ходимаси “Supreme Food” учун ишлаган тожикистонлик учувчилар солиқдан озод қилинганини, аммо кейинчалик Афғонистон транспорт ва авиация назорати хизмати НАТО қўшинларидан солиқ тўлашни талаб қилганини айтди.\n- Энди НАТО томонидан солиқ тўланиши масаласи ҳал бўлгунича Афғонистон расмийлари “Supreme Food” учун ишлаётган Тожикистон ва Қирғизистон вертолётларининг парвозига рухсат бермай турибди, - деди Лола Кенжаева.


Нефть-сервис компаниялари Озарбайжон ва Россия бозорига чиқмоқчи - Номадлар,Турклар,Қозоқ одатлари ва анъаналари,Қозоғистон табиати | QazaqTV\nНефть-сервис компаниялари Озарбайжон ва Россия бозорига чиқмоқчи\n#Қозоғистон #нефть #сервис #Озарбайжон #Россия #хизматлар #Рашид Жақсилиқов\nҚозоғистоннинг нефть-сервис компаниялари хорижий бозорларга чиқиш ниятида. Биринчи навбатда улар Россия ва Озарбайжонга хизматини таклиф қилмоқчи. Соҳадаги ўтган йилги ривожланиш якунлари бўйича бўлиб ўтган брифинг давомида Нефть-сервис компаниялари иттифоқи бошқаруви раиси Рашид Жақсилиқов шундай баёнот берди. Шу кунларда мазкур режаларни рўёбга чиқариш борасида Россия ва Озарбайжон билан музокаралар ўтказилмоқда. Спикер, шунингдек, мамлакатимиз мутахассисларига хорижда талаб катталигини тилга олди, ҳозирнинг ўзида 10 минг нафар қозоғистонлик чет элларда ишлаяпти.\nРашид Жақсилиқов, Kazservice нефть-сервис компаниялари иттифоқи бошқарув раиси:\n- Россиядаги қазилма бойликлар чиқарувчи компанияларида Қозоғистоннинг малакали кадрларига эҳтиёж катта. Чунки бошқа мамлакатларда шаклланган контрактлар Қозоғистондагидан анча юқори. Биз ҳам Қозоғистонда мавжуд бўлган инвесторлар орқали бошқа давлатларга чиқамиз, хизматларни экспорт қиламиз. Бугунги кунда 10 минг нафар қозоғистонлик хориждаги лойиҳаларда меҳнат қилмоқда.\nМутахассислар айтишича, шу кунларда Россиянинг тўртта йирик буюртмачи компанияси билан музокаралар давом этяпти. Мамлакатимиз Қозоғистоннинг нефть-сервис компаниялари учун мақбул яна бешта устувор лойиҳага эътибор қаратган.\nСенатда тадбиркорларни ҳимоя қилувчи қонун тасдиқланди\nНефть нархи пасайди


COVID-19: Британияда анти-рекорд қайд этилди, Европада карантин қайта жорий қилинмоқда\n26 май 2022, Тошкент вақти: 00:47\nCOVID-19 учун таҳлил олишга ҳозирланаётган тиббиёт ходими, 4 октябрь, 2020, Батуми\nСўнгги кунларда Европа ҳудуди бўйлаб коронавирусга чалиниш ҳолатлари ошиб бораётгани қайд этилди.\nШу сабабдан бир неча давлатда карантин чоралари қайта жорий қилинди.\nЕвропа Иттифоқи ва Британияда кунига ўрта ҳисобда 48 000 мингта вирус юқтириш ҳолатлари қайд этилмоқда.\n3 октябрь куни Францияда, сўнгги суткада 16 минг 972 одам коронавирусга чалингани хабар қилинди. Бу билан мамлакатда вирусни юқтирганлар умумий сони 606 минг 625 га етди. Франциянинг аксар шаҳарларида ёпиқ биноларда ҳам ниқоб тақиш мажбурийдир.\nБританияда эса бир кунда 12 минг 872 та вирус юқтириш ҳолати қайд этилди. Мамлакат аҳолисининг учдан бир қисми карантин чекловлари билан яшамоқда.\nДунёнинг бошқа қитъаларидаги давлатларда ҳам карантин чоралари қайта жорий қилинмоқда.\nЖумладан, Эрон расмийлари 3 октябрь куни Теҳрон вилоятида оммавий жойларни ёпиш ва тадбирларни бекор қилишга қарор қилди.


Аҳмадбойнинг жияни «прокурорлар камида 100 миллиард сўмни йўқ қилиб юборганини» айтмоқда (видео) — Sof.uz\n13.02 12:10 1191 Ўзбекистон\n12 февраль куни жиноят ишлари бўйича жиноят ишлари бўйича Қуйи Чирчиқ туман судида “Аҳмадбой иши” бўйича тўртинчи очиқ суд мажлиси бўлиб ўтди. Судланувчилар орасида бўлган Аҳмадбойнинг жияни — Муроджон Турсунбоев музокара сўз навбатини олганда ўша ерда ишлаганидан пушаймонлигини билдирди. У, шунингдек, айрим ҳолатлардан норози эканини яширмади.\n“Прокурор жаноблари зарарни солидар тартибда қоплашни айтди. Ҳурматли прокурор, камида 100 миллиард сўм пулни ҳамкасбларингиз йўқ қилиб юборган. Буни халққа ким тўлайди?\nЯна бу амаким бўйнига илиниб кетяпти. Мен-ку, майли, 5 йилда чиқиб келарман. Чунки айбсизлигимни ҳамма билади. Лекин ким тўлайди? Шуларни ҳам эътиборга олинг, ўша пулларни ўғирлаганлар ҳам тўлаб юборсин”, — дея музокара сўзини билдирди у.\n“Gazeta.uz”нинг ёзишича, Муроджон сўз бошлаганда суд қамоғида бўлган Аҳмадбой ва бошқалар уни имо-ишоралар билан тўхтатишга ҳаракат қилган. Охири Аҳмадбой суд залида ўтирганларга эшитарли қилиб, “жим” дея қатъий таъкидлаган. Шундан сўнг Муроджон сўздан қолган.\nЭслатиб ўтамиз, Аҳмадбой (Аҳмаджон Турсунбоев) 2016 йил июнида қўлга олинган эди. Қўлга олинган куни унинг ва яқин қариндошларининг уй-жойлари ва уларга тегишли корхоналарда 13,1 миллиард сўм ва 7,9 миллион доллар миқдоридаги маблағ борлиги аниқланиб, бу пуллар далилий ашё сифатида олингани маълум қилинган эди.\n12 февраль куни, жиноят ишлари бўйича Қуйи Чирчиқ туман суди биносида судланувчилар Аҳмаджон Турсунбоев ва бошқаларга нисбатан жиноят ишининг тергов билан якунланган қисмини кўриб чиқиш бўйича тўртинчи очиқ суд жараёни ниҳоясига етди ва суд ҳукми эълон қилинди.\n“Дарё” мухбири Миролим Исажоновнинг хабар беришича, Аҳмаджон Турсунбоев Ўзбекистон Республикаси ЖКнинг 168-моддаси (Фирибгарлик) 3-қисми “а, в” бандлари (эски таҳрирдаги) билан айбли деб топилди ва унга ушбу модда билан 9 йил озодликдан маҳрум қилиш жазоси тайинланди.\nАҳмаджон Турсунбоевга тайинланган озодликдан маҳрум қилиш жазосининг ўталмаган муддати, Ўзбекистон Республикаси Олий Мажлиси Сенатининг 2016 йил 12 октябрдаги “Ўзбекистон Республикаси Конституцияси қабул қилинганлигининг йигирма тўрт йиллиги муносабати билан амнистия тўғрисида”ги қарорининг 6-банди “б” кичик бандига асосан тўртдан бир қисмига қисқартирилди.\nЖазони умумий тартибли колонияларда ўташ тайинланди. Жазони ўташ муддати 2016 йил 16 июндан бошлаб ҳисобланади. Аҳмаджон Турсунбоевга қўлланилган қамоққа олиш тарзидаги эҳтиёт чораси ўзгаришсиз қолдирилди.\nАҳмадбой прокуратура фирибгарлик инсон ҳуқуқлари


Ходим билан меҳнат шартномаси бекор қилинганида, иш берувчи ходимга бир неча йил давомида фойдаланилмаган меҳнат таътиллари учун пуллик компенсация тўлаб беришга мажбурми?\nТашкилотда ишловчи ходим 5 йиллик меҳнат фаолияти давомида меҳнат таътилига чиқмаган. Нима учун ушбу ходим меҳнат таътилига чиқмаганлиги ҳолатига ойдинлик киритилмаган. Мазкур ходим ишдан бўшаганидан сўнг ташкилотга мурожаат қилиб, фойдаланилмаган барча меҳнат таътиллари учун пуллик компенсация тўлаб беришни сўради.\nХодим билан меҳнат шартномаси бекор қилинганида унга фойдаланилмаган барча йиллик асосий ва қўшимча таътиллар учун пуллик компенсация тўланади (МКнинг 151-моддаси). Ходим талаб қилмаган тақдирда ҳам иш берувчи корхона унга ушбу компенсация суммаларини барча йиллар учун тўлиқ миқдорда тўлаб беришга мажбур.\nХодимга барча фойдаланилмаган асосий ва қўшимча таътиллар учун компенсация тўлаш тўғрисида буйруқ чиқариш хамда ходимга ушбу суммаларни тўлаб бериш лозим.\nАгар ходим фойдаланилмаган барча йиллик асосий ва қўшимча таътиллар учун пуллик компенсацияни тўлаб берилмаганлиги муносабати билан судга мурожаат қилса, суд томонидан унинг бу талаби тўлиқ қаноатлантирилади (МКнинг 275-моддаси 2-қисми). Сизнинг корхонангиз бундан ташқари яна суд ва почта харажатларини ҳам тўлаб беришга мажбур бўлади.\nШунингдек, корхонангизнинг мансабдор шахсига нисбатан меҳнат ва меҳнатни муҳофаза қилиш тўғрисидаги қонун ҳужжатларининг бузганлиги учун маъмурий жазо тайинланиши ва энг кам иш ҳақининг 2 бараваридан 5 бараваригача бўлган миқдорда жарима солиниши мумкин (МЖтКнинг 49-моддаси).\nАйтиб ўтиш жоизки, ходимга фойдаланилмаган барча йиллик асосий ва қўшимча таътиллар учун пуллик компенсация суммаси меҳнатга ҳақ тўлаш тарзидаги даромад ҳисобланади (СКнинг 172-моддаси, 175-моддаси 1-банди, «а»-кичик банди). Меҳнатга ҳақ тўлаш тарзидаги даромадлар жисмоний шахсларнинг даромадларига солинадиган солиқ, ФЖБПТ, ЯИТ ва фуқароларнинг бюджетдан ташқари Пенсия жамғармасига суғурта бадаллари бўйича солиққа тортилади.\n11 йил меҳнат таътилисиз ишлаган ходим ишдан бўшаганда барча фойдаланилмаган таътиллари учун компенсация талаб қилишга ҳақлими? Таътил компенсацияси қандай ҳисобланади?\nКолледж директори 11 йил давомида меҳнат таътилисиз ишлаган. Яъни у 2005 йил иш фаолиятини бошлаб, 2016 йилда ишдан бўшамоқда. ... Далее\nАгар ходим узурли сабабларсиз узоқ муддат давомида ишга келмаса, иш беручи ушбу ходим билан тузилган меҳнат шартномасини бир томонлама бекор қилиши мумкинми? Ходим ўз меҳнат вазифаларини мунтазам равишда бузганлиги учун иш берувчи у билан тузилган меҳнат шартномасини бир томонлама бекор қилса, ходимга фойдаланилмаган таътиллар учун пуллик компенсация тўлаши мажбурийми?\nБундан аввал берилган 10704 ва 10705-сонли саволларда иш берувчи ва ходим ўртасида юзага келган меҳнат муносабатларига доир вазият батафсил баён этилган эди. Ушбу ҳолатдан келиб чиқиб, қўшимча равишда қуйидаги саволларга ҳам жавоб беришингизни сўраймиз.... Далее


Чет эл паспортларини жорий этиш – вақт билан боғлиқ масала | NORMA.UZ\n2 май куни Халқаро пресс клубнинг Президент Ш.М.Мирзиёев белгилаб берган вазифалар ҳамда 2017-2021 йилларда Ўзбекистонни ривожлантиришнинг бешта устувор йўналиши бўйича ҳаракатлар стратегияси доирасида ички ишлар органлари фаолиятига бағишланган сессияси бўлиб ўтди.\nИчки ишлар вазири, генерал-майор Абдусалом Абдумавлянович Азизов, ИИВ Йўл ҳаракати хавфсизлиги бош бошқармаси бошлиғи, полковник Холматжон Аҳмедович Сайдалиев, Тошкент шаҳар ИИББ Ҳуқуқбузарликларни олдини олиш бошқармаси бошлиғи Дилшод Бахтиёрович Акрамов, шунингдек вазирликнинг қатор таркибий бўлинмалари раҳбарлари спикер сифатида чиқиш қилишди.\nОхирги ярим йилда ҳуқуқни муҳофаза қилиш органлари фаолиятини қонун йўли билан тартибга солиш соҳасида қатор туб ўзгаришлар содир бўлди. Энг муҳим воқеалардан бири “Ички ишлар органлари тўғрисида”ги Қонуннинг қабул қилиниши бўлди, у ИИВга нисбатан илгари мавжуд бўлган тарқоқ қонуности ҳужжатлари ўрнига ягона норматив-ҳуқуқий сиёсатни таъминлайди.\nПрезидент қарори билан Ҳуқуқбузарликлар профилактикаси ва жиноятчиликка қарши курашиш бўйича Республика идоралараро комиссияси ташкил этилди, ИИВ унинг ишчи органи ҳисобланади. Шунингдек, ҳудудий бошқармаларда ёшлар ишлари бўйича бошлиқ ўринбосари лавозимини таъсис этиш белгиланди.\nИчки ишлар органларининг қуйи даражадаги маҳаллалар ва туманлардаги иши ва ҳуқуқ-тартибот органларининг ҳуқуқбузарликларни олдини олишдаги ролига катта эътибор қаратилаётир.\nМажлис чоғида Вазир қайд этганидек, ички ишлар органлари олдида истиқболга белгиланган катта вазифалар турибди. Асосий вазифа – ички ишлар органлари хизматини аҳолига яқин қилишдир. Асосий шиор - халққа хизмат қилиш. Буларнинг барчаси кўрилаётган чора-тадбирлар ва ўтказилаётган ислоҳотлар билан кучайтирилади.\nМаълумки, мазкур ўзгаришлар доирасида, Тошкент шаҳар ИИББ ҳар пайшанба куни жамоатчиликни амалга оширилган ишлар билан таништириш мақсадида журналистлар учун брифинг ўтказади. Яқин келажакда вилоят ИИБ раҳбарлари иштирокидаги шу каби брифинглар Ўзбекистоннинг ҳар бир ҳудудида ўтказилади.\nШунингдек ИИВ раҳбари эндиликда ички ишлар органлари ходимларининг ноқонуний ҳаракатлари тўғрисида ишонч телефони – 1102 рақами орқали хабар бериш мумкинлигини эълон қилди. Мурожаатларни қабул қилиш маркази ИИВнинг янги Жисмоний, юридик шахсларнинг мурожаатлари билан ишлаш ва иш юритиш бошқармаси доирасида ташкил этилди.\nТуман бўлинмаларида бошқарув аппарати қисқартирилади. Бўшаган ходимлар штати туман ва қишлоқларда аҳоли билан ишлайди. Аҳоли зич яшайдиган, олис туман марказлари ва пунктларида қўшимча 175 ички ишлар органлари бўлинмалари ташкил этилади. Бу аҳолига жойларда паспорт масалаларини, шунингдек суриштирув ва терговга тааллуқли масалаларни тез ва сифатли ҳал қилиш имконини беради.\nБошқа муҳим фактор профилактика хизматини кучайтириш ҳисобланади, бунинг учун қўшимча ходимлар штати ажратилади. Натижада – ҳар бир аҳоли пунктида ички ишлар органларининг таянч пункти фаолият юритади, шунингдек профилактика инспекторининг иши юритилади.\nШунингдек, А.Азизов йўлларнинг сифатлилиги масаласини кўтариб, яқин вақтда Ҳукумат томонидан йўл қопламаларини таъмирлаш учун 150 млрд. сўм ажратилишини қайд этди.\nХ.Сайдалиев, ИИВ ЙҲХББ бошлиғи қоидабузарликларни видеоқайд қилиш ишга туширилган пайтдан эътиборан йўл ҳаракати қоидаларини бузиш кескин пасайганлигини қайд этди. Инчунун, агар 2017 йил 15 март куни 8600 дан зиёд қоидабузарликлар аниқланган бўлса, бугунги кунда бу кўрсаткич 1100-1400 ни ташкил этади. Шу билан бирга камераларни тестлаш даврида бу рақам 40 мингга етганини ҳам эътибордан қочирмади. Шунингдек, Х.Сайдалиевнинг маълум қилишича, видеоқайд қилиш тизими босқичма-босқич республиканинг барча йирик шаҳарларида жорий қилинади.\nГаражларни бузишнинг навбатдаги тўлқини тўғрисидаги саволга жавоб берган ҳолда, ИИВ вакиллари гараж хўжаликлари тартибсиз жойлашган жойда болалар майдончалари, боғлар қурилиши, ободонлаштириш ва кўкаламзорлаштириш ишлари олиб борилишини қайд этишди. Автомобиль эгалари учун эса йил охиригача 24 қаватли автотураргоҳлар фойдаланишга топширилиши режалаштирилаётир.\nИИВ ЙҲХББ бошлиғи яна шуни маълум қилдики, айни пайтда ҳужжатлар лойиҳаси тайёрланган, уларга кўра пуллик асосда автомашиналар учун “чиройли рақамлар”ни сотиб олиш мумкин бўлади.\nҚурилаётган объектлар ҳудудидан чиқаётган юк автомобиллари томонидан йўлларнинг ифлослантирилиши ҳақидаги саволга Х.Сайдалиевнинг қайд қилишича, мазкур ҳаракат учун ҳам автомобиль эгалари, ҳам ташкилот раҳбарлари жавобгар бўлади, жарима 10-15 ЭКИҲни ташкил қилади.\nУ.Тошходжаев, ИИВ миграция ва фуқароликни расмийлаштириш бошқармаси бошлиғи ўринбосари ҳозир бўлганларга паспорт тизими масалалари бўйича батафсил маълумот берди. Демак, биометрик паспортлар олишда электрон навбатларни жорий қилиш режалаштирилмоқда. Чет эл паспортларини жорий қилиш фойдасига чиқиш стикерларидан воз кечиш бўйича маслаҳатлашувлар олиб борилмоқда. Шунингдек, У.Тошходжаевнинг қайд қилишича, мамлакат ташқарисига вақтинча чиқишда энди ота-оналардан иккинчисининг розилигини олиш зарур эмас. Бу каби рухсатнома фақат Ўзбекистондан доимий яшаш жойига чиқишда зарур бўлади.\nИчки ишлар органлари фаолияти соҳасида қабул қилинган қонунлар ва қонуности норматив ҳужжатлар:\n16.09.2016 йилдаги ЎРҚ-407-сон “Ички ишлар органлари тўғрисида”ги Қонун (16.01.2017 йилда кучга кирди);\nПрезидентнинг 14.03.2017 йилдаги ПҚ-2833-сон “Ҳуқуқбузарликлар профилактикаси ва жиноятчиликка қарши курашиш тизимини янада такомиллаштириш чора-тадбирлари тўғрисида”ги қарори;\nПрезидентнинг 10.04.2017 йилдаги ПФ-5005-сон “Ички ишлар органларининг фаолияти самарадорлигини тубдан ошириш, жамоат тартибини, фуқаролар ҳуқуқлари, эркинликлари ва қонуний манфаатларини ишончли ҳимоя қилишни таъминлашда уларнинг масъулиятини кучайтириш чора-тадбирлари тўғрисида”ги Фармони;\nПрезидентнинг 12.04.2017 йилдаги ПҚ-2883-сон “Ички ишлар органлари фаолиятини янада такомиллаштиришга доир ташкилий чора-тадбирлар тўғрисида”ги қарори.\nҲуқуқни ҳимоя қилиш органлари махсус техника ва ускуналар билан таъминланди


OzodNavigator: Хорижда Интернетсиз ҳаётни тасаввур қилиб бўладими?\nЎзбекистонда Интернет тезлиги минтақадаги қўшни давлатлардагидан бир неча баробар сустроқ экани маълум бўлди.\nOzodNavigator дастурининг 15 январь, чоршанба куни Тошкент вақти билан соат 21:05да бошланган сонида, Сиз яшайдиган мамлакатда Интернет қандай ишлайди ва нима мақсадда ишлатилади, деган саволга Ўзбекистондан ташқарида яшаб, ишлаётган ўзбеклар ёрдамида жавоб излаймиз.\nЎзбекистон Интернет тезлиги бўйича дунёдаги энг қолоқ мамлакатлардан бири деб топилди. Ўтган ҳафта Интернет технологиялари ривожини кузатиш билан шуғулланадиган Оokla ширкати эълон қилган рейтингида, Ўзбекистон Интернет тезлиги бўйича жаҳондаги 188 мамлакат ўртасида 170-ўринни эгаллади. Бу ташкилот ҳисоб китобларига кўра, Ўзбекистонда Интернет тезлиги сониясига ўртача 2,42 мегабитни ташкил қилади.\nҚиёслаш учун, Оokla рейтинггига кўра, Қозоғистонда Интернет тезлиги сониясига 13,78 мегабит, Тожикистонда 12,20 мегабит, Қирғизистонда 8,39 мегабитни ташкил қилади.\nЁки дуёнда биринчилардан бўлган Ҳонг Конгда 69,38 Мб, Сингапурда 59,53 Мб, Руминияда 55,35 Мб Интренет тезлиги бор.\nЎзбекистон ҳукумати кўп йиллар давомида Чегара билмас мухбирлар каби халқаро ташкилотларнинг "Интернет душманлари" рўйхатидан тушмай келади.\nОokla ширкати эълон қилган рейтинг муносабати билан OzodNavigator дастурининг бу сафарги сонида Сиз яшаётган мамлакатда Интернет қандай ишлайди, деган саволни ўртага ташладик.\nOzodNavigator дастурининг чоршанба, 15 январь куни Тошкент вақти билан соат 21:05да эфирга чиқадиган сонида одатдагидек Ўзбекистон эмас, хориждаги ўзбеклар тажрибаси ҳақида гаплашамиз.\nСиз яшайдиган мамлакатда Интернет тезлиги қандай? Интеренет узилиб қолиши ҳоллари тез-тез учрайдими?\nИнтернетдан нима мақсадда фойдаланасиз? Интернет ҳаётингизни енгиллаштирадими? Енгиллаштирса, қай тарзда енгиллаштиради?\nСиз яшайдиган мамлакатда давлат Интернетни цензура қиладими? Мустақил нашрлар, мухолифатга тегишли Интернет сайтлари тўсиб қўйиладими?\nУмуман, Интернетсиз ҳаётингизни тасаввур қила оласизми?\nOzodNavigator дастурининг 15 январь, чоршанба куни Тошкент вақти билан соат 21.00да эфирга чиқадиган навбатдаги сонида шу ва шу каби бошқа саволларга Ўзбекистон ташқарисидаги ўзбеклар ёрдамида жавоб излаймиз.\nOzodNavigator дастурининг навбатдаги сони 15 январь, чоршанба куни Тошкент вақти билан соат 21:05да радио эшиттиришимиз, www.ozodlik.org вэб саҳифамиз ҳамда Озодликнинг Facebook, Одноклассникидаги саҳифаларимизда жонли тингашингиз ва унда иштирок этишингиз мумкин.\nOzodNavigator билан ozodskype, ozodlikonline ва ozodovozSkype манзиллари орқали боғланинг.\nOzodlikNavigator: Хорижда Интернетсиз ҳаётни тасаввур қилиб бўладими?


Саудия Арабистони АҚШ учун нефт нархини оширди - 06.06.2016, Sputnik Ўзбекистон\nСоҳа экспертлари буни нефт бозорида пайдо бўлган кучли рақобат билан боғлашмоқда. 06.06.2016, Sputnik Ўзбекистон\n09:50 06.06.2016 (янгиланди: 09:55 06.06.2016)\n© AP Photo / JOHN MOOREБуровая установка для добычи нефти\nСоҳа экспертлари буни нефт бозорида пайдо бўлган кучли рақобат билан боғлашмоқда.\nТОШКЕНТ, 6 июн – Sputnik. Саудия Арабистонининг давлатга қарашли Saudi Aramco нефт компанияси сотилаётган нефт маҳсулотлари нархини Европа мамалкатлари учун пасайтириб АҚШ учун – оширди, РИА Новости Wall Street Journal нашри хабарига асосан.\nЕвропанинг Шимоли-ғарбида жойлашган мамалкатлари учун араб нефти нархи баррелига 35 центга арзонлашди, Ўрта Ер денгизи мамлакатлари учун эса – 10 центга. АҚШ ва Узоқ Шарқ мамлакатларига еткизиб берилаётган нефт баррелининг нархи эса — 10 центга ошди.\nНархлар ўзгаришини соҳа экспертлари, санкциялар олиб ташланганидан кейин, Эрон Европа мамалкатларига нефт еткизиб бера бошлагани билан боғламоқда. Бугунги кунда Эрон нефт экспорти суткасига 400 минг баррелни ташкил қилмоқда.\nЭслатиб ўтамиз, 2 июн куни Венада бўлиб ўтган ОПЕК мамалкатлари учрашувида томонлар нефт қазиб олиш ҳажмини камайтириш ёки унга чеклов ўрнатишга келиша олмади, чунки ташкилот аъзоларидан баъзилари нефт қазиб олиш ҳажмини камайтиришдан қатъиян бош тортмоқда.


Таваллуд топган сана: 6 avgust 1958 йил\nЙўналишлар: Шоирлар, Устоз ва мураббийлар\nТурдиева Кавсар Шералиевна 1997 йил 2 сентябрьдан Тошкент Педиатрия институтининг ўзбек тили кафедраси мудири.\n1981 йил А.А. Жданов номидаги Санкт-Петербург университетининг “Журналистика” факультетини битирган. Мутахассислиги бўйича журналист, филология фанлари номзоди.\nУнинг биринчи илмий диплом иши “Ўзбекистон болалар нашрининг вужудга келиши ва ривожи” нашр учун тавсия қилинган.\n1994 йил “Ҳозирги замон ўзбек болалар шеъриятида маънавият муаммолари” мавзусида номзодлик диссертациясини ёқлаган.\nҲозир у “Сўнгги давр ўзбек болалар адабиётининг ривожланиш тамойиллари” мавзуидаги докторлик диссертацияси устида иш олиб бормоқда.\n50 дан ортиқ илмий ишлар, жумладан, 18 та ўқув қўлланма, 2 та “Ўзбек тили” дарсликлари муаллифи.\nКафедра мудири сифатида очиқ дарслар ўтказади ва намунавий дарслар ташкил қилади, илмий-методик билим салоҳиятини оширувчи жамоани бирлаштириш, тадбирлар ташкил этишга уста. Таълим жараёнига, унинг ташкилий жиҳатига катта эътибор қаратади. У бошқариб келаётган кафедрада тартиб-интизом доирасидаги ўзлаштириш кўрсатгичи ортиб бормоқда. Ўзбек ва рус тили фанлари бўйича сўнгги йиллардаги ўзлаштириш кўрсатгичи 87% га ошган.\nКавсар Шералиевна мунтазам равишда илмий-педагогик имкониятларини ошириб боради. 2-сонли Тошкент Давлат Тиббиёт академиясида, Миллий университетда ўз малакасини оширган, Москва ҳамда Ялтада бўлиб ўтган анжуманда болалар адабиёти вакили сифатида иштирок этган.\nОммавий талабалар тадбирларининг моҳир ташкилотчиси. Унинг раҳбарлиги остида турли учрашувлар ўтказилган. Шу ўринда, шоира Зулфия таваллудининг 100-йиллиги ҳам нишонланган.\n20 йилдан зиёд “Нишона” номли ижодий ёшлар клубини бошқарган. Ижод намуналари алоҳида тўплам кўринишида чоп этилган.\nУ, шу билан бирга, “Юзма-юз” талабалар мунозара клубини олиб боради. Мазкур клуб талабалар, лицей ўқувчилари ва магистрлар орасида фаолият юритади. Шунингдек, клуб тўплами ҳам тайёрланган.\nЮнусобод тумани аёллар ҳайъати аъзоси ҳисобланади.\nЖуда масъулиятли, инсофли, содда, меҳнаткаш, ҳаққоний ва талабаларга бўлгани каби, ўқитувчиларга нисбатан талабчан.\nУ Ўзбекистон Ёзучилар уюшмаси аъзоси. У томонидан 20 дан зиёд бадиий китоблар чоп этилган. Унинг “Тошкесаклар мамлакатида” номли саҳна асари “Соғлом авлод” йилида ўтказилган драматик асарлар танловида 3-ўрин совриндорига айланган. 2004 йил ЮНИСЕФ ташкилоти томонидан ўтказилган танловда унинг “Тозалик - гўзаллик” китоби учинчи ўрин совриндорига айланган. “Зумраша” ҳажвий журналидаги кўплаб сценарийлар муаллифи. Унинг сценарийси асосида “Катта ойи” фильми, “Иркитвой ва Киркетжон”, “Сумалак ва минг тилак”, “Зумрад ва Қиммат” мультипликацион фильмлари суратга олинган.\nБулардан ташқари, Кавсар Шералиевна томонидан Чуйковский, С. Маршак, татар лирикаси ўзбек тилига таржима қилинган.\n2001 йил “Шуҳрат” медали билан тақдирланган, 2009 йил “Энг улуғ, энг азиз” танловида бадиий адабиёт номзоди ғолиби бўлган. 2010 йил “Севимли болалар шоирам” номзоди ғолибига айланган.\nУнинг шеърларига кўплаб мусиқалар басталанган. Улар ҳар йили “Мустақиллик”, “Наврўз”, Конституция куни, 8 март ва бошқа республика байрамларида ижро этилади. 9 йилдан буён Туркистон саройида ўтказиб келинувчи Президент арчаси байрамининг мадҳия қўшиғи муаллифи. Яқин кунларда унинг “Ўйнаб, ўйлаб ўрганамиз” номли инглиз тилини ўргатувчи болалар учун китоби нашр этилган. “Proffessions” номли инглиз тилидаги шеърлар тўплами нашр учун тайёрланган.\nКавсар Шералиевна ҳамкасблари ва талабалар муаммоларига чин дилдан ёндашади. Жамоада обрў ва нуфуз қозонган.\nArboblar.uz © 2019 Давлат ахборот тизимларини яратиш ва қўллаб-қувватлаш бўйича Ягона интегратор UZINFOCOM


АСАБНИ АСРАНГ! - Баҳоуддин Нақшбанд ёдгорлик мажмуаси маркази\n1301 марта ўқилди.\nБугун дунёда аксарият ҳалқлар асабий таранглик дардидан азият чекмоқда. Инсоният ҳозир, кундан - кунга шиддат билан ривожланаётган замонда яшамоқда. Ёшу-қари, эркагу-аёлда асабий таранглик аломатларини тез - тез кузатишимиз мумкин. Баъзан ёш ўспиринларда ёшига нисбатан ҳаддан зиёд жаҳлдорликни кўриб ҳайратланамиз. Лекин бу ҳолатлар яхшилик аломати эмас. Инсон бунга қарши чора кўриши керак. Агар инсоннинг асаблари таранг бўлса, у синовларга чидамсиз, оғир вазифаларни уддалай олмайдиган, ҳаётга ишончи сўнган бўлиб қолади. Чунки асаб кучи инсон ҳаётининг манбаи саналади. Асаби кучли кишилар эса шижоатли, меҳнатсеварликка бой ва ўзини доимо бахтли ҳис этади. Асаблари кучли инсонларни ҳеч қачон енгиб бўлмайди. Ундай тоифадаги кишилар омадсизликни эсидан чиқарган ва доимо мақсадга қараб интилаверади. Шунинг учун улар доимо мақсадларига эришадилар. Ислом таълимоти мусулмонларни юмшоқликка, жаҳл келганда ўзини босишлик, бағрикенглик ва кечиримлиликка ўргатиши ҳаммамизга маълум. Бу гўзал хулқлар, инсон асабларига катта фойда , яъни инсон саломатлиги учун ўта муҳим бўлиши билан бирга, Пайғамбаримиз солаллоҳу алайҳи васалламнинг суннатлари ҳисобланади.\nعن ابي هريرة رضى الله عنه قال: قال رسول الله صلي الله عليه وسلم: المؤمن القوي خير، وأحبّ الي الله من المؤمن الضعيف... ( رواه مسلم )\nАбу Ҳурайрадан ривоят қилинади: Расулуллоҳ соллаллоҳу алайҳи васаллам: “Кучли мўмин кучсиз мўминдан кўра Аллоҳнинг ҳузурида яхши ва суюклироқдир..”, дедилар. Ушбу муборак ҳадис мўъминларни қўрқоқлик каби уларга ярашмайдиган иллатдан қутулиш зарурлигини эслатади. Шубҳасиз, ҳар бир мўмин киши Аллоҳнинг суюкли бандаси бўлишни орзу қилади. Бу учун эса доимо ўзига ишонган, куч-ғайратга тўлган бўлиши керак. Асабларини жиловлай оладиган кишилар, юқоридаги хислатларга эга бўлишади. Аллоҳга ишонган киши тақдирнинг яхши ёки ёмонлиги фақат Унинг қўлида эканлигига эътиқод қилиб, яхшиликка ишонч билан яшайди. Инсондаги ишонч унинг қаддини тикласа, ишончсизлик ва қўрқувлик барча нарсаларни барбод қилади. Бу кўҳна дунё тарихи бизга сабоқ бўлиб келмокдаки, инсоният қўлга киритган барча ютуқлар қатъият ва ишончдан бошланган. Шунинг учун инсон ўзидаги қўрқувнинг сабабларини аниқлаб ундан қутулишга уриниши муҳим саналади. Мўмин бандадаги қўрқув сабаби фақат Аллоҳнинг ғазаби бўлсагина мукаммал имонга эришади. Инсоннинг ҳаддан ташқари қўрқоқлиги асабларининг носоғлом эканлигининг кўринишидан саналади. Бу ҳам бир касаллик бўлиб, уни енгиш учун кишида жисмоний, ақлий ва руҳий куч меъёрида бўлиши керак. Мусулмонлар бу қувватларининг манбаини Аллоҳнинг зикрида, Унинг каломининг тиловати ва унга суянишда деб эътиқод қиладилар. Бу ҳақда Аллоҳ таоло хабар бериб айтадики:\n“Улар имон келтирган ва қалблари Аллоҳнинг зикри билан ором оладиган зотлардир. Огоҳ бўлингизки, Аллоҳни зикр этиш билан қалблар ором олур (ва таскин топур).”\nБахтсизлик ва мувафаққиятсизликлар билан курашиб келаётганлар, доимо асаби таранг, жаҳлдор, тортишувчи эканлигининг гувоҳи бўламиз. Лекин жаҳл билан инсон бирор бир муваффаққиятга эриша олмайди. Бу ҳолатда инсон Аллоҳнинг биз юқорида келтирган оятини тез-тез эсига келтириши ўзи учун муҳим саналади. Инсон ҳаёти давомида турли ҳолатларга дуч келади. Баъзан шод-хурсанд, баъзан эса ғам-ғуссага йўлиқди. Лекин асаби заиф кишида ғамларни енгиш жуда қийин кечади. Бу ҳолатда мўмин-мусулмон киши оғирликларни, иймонига содиқ бўлса осон ютади. Чунки, Ислом дини таълимоти мусибатга сабр қилганлар учун дунё ва охиратда буюк ажрлар борлигини ўргатади. Ҳеч кимга сир эмаски, инсонга ғам-қайғу етганда унга бу ғамлар ёпишиб қолмайди. Балки, барчаси бир кун уни тарк этиши ҳам бор. Шунинг учун мўмин киши ҳеч қачон мағлубиятни қабул қилмаслиги, мағлубиятдан қутулиш чораларини излашдан тўхтаб қолмаслиги керак.\nОхирги вақтларда асаб касалликларидан вафот этиш ҳолатлари кўп учрамоқда. Асабий зўриқиш натижасида қон босими ошиб тўсатдан вафот этаётганлар ҳақида тез-тез эшитамиз. Бу ҳолатларга эътибор қилсангиз, ҳаммаси суннати набавийдан узоқлигимиз туфайли содир бўлаётганига амин бўламиз. Аксарият касалликлар асосан асабдан келиб чиқар экан. Шунинг учун Пайғамбаримиз солаллоҳу алайҳи васалламнинг уни асрашга боғлиқ бўлган яна бир таълимотларини эслайлик. Бу ҳам бўлса кўпчилигимизда учрайдиган ғазаб ҳисобланади. Бу одамларнинг орасини бузадиган, ақлни кетказадиган, кўзни кўр, қулоқни кар қиладиган ва эгасига одамларнинг нафратини келтирадиган манфур иллат. Набий солаллоҳу алайҳи васаллам саҳобаларидан бири ривоят қилади: “Бир киши Пайғамбаримиз солаллоҳу алайҳи васалламга: “Эй, Аллоҳнинг Расули, менга насиҳат қилинг деди”, деди. У зот эса: لاتغضب “ Ғазаб қилма”,- дедилар. У киши бир вақтдан сўнг: “Расулуллоҳ солаллоҳу алайҳи васалламнинг бу гапларини ўйлаб кўрсам, барча ёмонликлар ғазабда жамланган экан”, дейди. Албатта, барча ёмонликлар ғазабланишдан ҳосил бўлади. Бу ёмонликларнинг энг хавфлиси бандага Раҳмонннинг ғазабини келтиради. Унинг душмани шайтонни хурсанд қилади.\nШунинг сабабидан Расулуллоҳ солаллоҳу алайҳи васаллам атрофларидагилар билан доимо табассумда, хуш муомалалик ила муомала қиланлар. Ҳаттоки, баъзилар муштлашишгача олиб борадиган ҳолатни келтириб чиқарган бўлса ҳам, ўзларини чиройли босиб олганликлари билан саҳобаларга ибрат бўлганлар. Бир аъробий у кишини ёқаларидан тортганида бўйинларида кўйлакнинг изи қолган. Демак, Пайғабар алайҳис – салом оғриқни ҳис этганлар. Шунда кутилмаган ҳолат юзага келди. Яъни авф этиш, бу фақат оламларга раҳмат қилиб юборилган Муҳаммад солаллоҳу алайҳи васалламга хос хислат эди. Чунки, у киши устозларнинг устози, умматларига энг юксак намуна эдилар. У кишига эргашган, шафоатларидан умид қилган мўминларда ҳам бу сифатлар мужассам бўлиши керак.\nХулоса қилиб шуни айтиш мумкинки, инсон ўз асабларини меъёрда сақлаб, барча ҳолатларда мўътадилликни лозим тутиши унинг узоқ, саодатли ва соғлом ҳаёт тарзини олиб бориши учун ўта муҳим. Тананинг ҳам ҳақлари бор бўлиб, уни ибодат билан чиниқтириш баробарида, унга баъзан яхши ҳордиқ ҳам керак. Ислом дини ҳар бир нарса ўз меъёрида бўлишини ўргатади.